TVET bukan pengajian kelas kedua untuk mereka yang tercicir atau kurang cemerlang

KUALA LUMPUR, 7 April - Pendidikan Teknikal dan Latihan Vokasional (TVET) bukan pengajian kelas kedua untuk mereka yang tercicir atau kurang cemerlang.

Sebaliknya, tegas Perdana Menteri, Tan Sri Muhyiddin Yassin, TVET berupaya menyumbang tenaga kerja baharu berkemahiran tinggi dalam bidang-bidang baharu yang penting kepada pembangunan dan kemajuan negara.

Malah, lepasan TVET mempunyai kebolehpasaran kerja yang tinggi ketika ini.

Menerusi pendigitalan pendidikan, negara dapat membangunkan modal insan berkualiti dengan pengetahuan dan kemahiran terkini.

Perdana Menteri yakin Malaysia mampu melonjak ke tahap lebih tinggi sekiranya budaya digital diamalkan secara menyeluruh dalam pelbagai bidang terutamanya dalam bidang pendidikan.

Tan Sri Muhyiddin berucap merasmikan penutupan Sidang Kemuncak dan Ekspo TVET atau TES 2021 secara maya di ibu negara.

Penganjuran TES 2021 memberi peluang kepada perbincangan serius mengenai hala tuju pengajian teknikal serta vokasional di negara ini.

Ia juga tepat pada masanya kerana pelajar lepasan sekolah menengah sedang mencari institusi pengajian tinggi untuk melanjutkan pelajaran.

TES 2021 dianjurkan Ruang Cikgu dan Universiti Tun Hussin Onn Malaysia dengan penyertaan institusi TVET yang dibantu secara percuma bagi pendigitalan pendidikan.

Sebuah 'Learning Management System' telah dibangunkan dengan menggunakan kepakaran anak-anak muda Malaysia sendiri untuk manfaat semua institusi TVET yang mengambil bahagian.

Ia selaras dengan Pelan MyDigital sebagai 'blueprint' Ekonomi Digital Malaysia.


Politeknik dan kolej komuniti lahir hampir 7,000 usahawan graduan TVET

KUALA LUMPUR, 7 April - Menteri Pengajian Tinggi, Datuk Seri Dr Noraini Ahmad memaklumkan, politeknik dan kolej komuniti di negara ini melahirkan hampir 7,000 usahawan dalam kalangan graduan Pendidikan Teknikal dan Latihan Vokasional (TVET) sejak 2018.  Malah ada antara mereka mampu menjana pendapatan membanggakan dan mewujudkan peluang pekerjaan kepada individu lain.

Tambahnya, kebolehpasaran tersebut membuktikan graduan politeknik dan kolej komuniti sememangnya menjadi pilihan majikan serta industri.

Beliau berucap secara maya di majlis penutupan Sidang Kemuncak dan Ekspo TVET atau TES 2021 di ibu negara.


Bekas kakitangan Jabatan Imigresen disyaki antara dalang sindiket pemalsuan Pas Lawatan Kerja Sementara

KUALA LUMPUR, 7 April - Bekas kakitangan Jabatan Imigresen antara individu disyaki menjadi dalang kepada sindiket pemalsuan Pas Lawatan Kerja Sementara (PLKS) dan menggodam sistem pangkalan data imigresen.

Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berkata sindiket tersebut juga mampu mencetak PLKS di luar pejabat imigresen.

Beliau bercakap dalam sidang media Op Hack di ibu negara yang turut dihadiri Ketua Pengarah Imigresen, Datuk Khairul Dzaimee Daud.

Setakat semalam, 147 akaun telah dibekukan melibatkan 30 individu dan 11 syarikat bernilai RM9.9 juta.

Jumlah berkenaan dijangka bertambah sejurus selesai urusan kemas kini baki oleh pihak bank ke atas akaun yang dibekukan.


Kes sembuh harian atasi kes positif

PUTRAJAYA, 7 April - Kes sembuh baharu hari ini 1,199 mengatasi kes positif baharu 1,139.

Sekali gus, menjadikan jumlah kes aktif berkurangan kepada 14,097.

Empat kes kematian turut dilaporkan menjadikan jumlah kematian kini 1,304 kes.


Aplikasi MySejahtera sebagai Pusat Sehenti untuk rakyat Malaysia

PUTRAJAYA, 7 April - Sempena sambutan Hari Kesihatan Sedunia hari ini, Menteri Komunikasi dan Multimedia, Datuk Saifuddin Abdullah mencadangkan Aplikasi MySejahtera mampu diperluas penggunaannya.

Aplikasi yang diperkenal khusus bagi mengekang pandemik COVID-19 dan kini digunakan oleh hampir 25 juta rakyat Malaysia mampu menyediakan pelbagai perkhidmatan di bawah satu platform.

Peluasan penggunaan MySejahtera boleh meliputi sektor e-dagang, pendidikan, perkhidmatan penghantaran selain berfungsi sebagai Pusat Sehenti (One Stop Centre) atau 'Super App'. Menerusi kenyataan media, Datuk Saifuddin memaklumkan, penularan wabak COVID-19 mendorong keperluan untuk mengadaptasi kaedah digital dalam perkhidmatan kesihatan.

Aplikasi berkenaan telah membantu kerajaan khususnya Kementerian Kesihatan dan Kementerian Sains, Teknologi dan Inovasi dalam menguruskan maklumat jangkitan, pengawasan penularan wabak serta pendaftaran suntikan vaksin secara waktu sebenar dan terkini.

Justeru, kementeriannya akan melipatgandakan penggunaan teknologi digital selain meneruskan usaha membangunkan infrastruktur telekomunikasi.

Ia bagi merealisasikan aspirasi MyDIGITAL untuk manfaat semua lapisan masyarakat ke arah Revolusi Industri 4.0 dan kemakmuran bersama.


10 kluster baharu babitkan 4 negeri dikesan

PUTRAJAYA, 7 April - 10 kluster baharu COVID-19 dikesan hari ini di Selangor, Pulau Pinang, Sarawak dan Johor.

Enam kluster melibatkan tempat kerja, dua kluster komuniti serta masing-masing satu kluster pusat tahanan dan import.

Dua kluster baharu berkaitan tempat kerja dikesan di Selangor iaitu Jalan Simpang Balak dan Jalan Keretapi.

Pulau Pinang pula dikesan di Sungai Kluang Empat dan Jalan Padang Benggali.

Manakala masing-masing satu kluster baharu berkaitan tempat kerja dikesan di Sarawak dan Johor iaitu di Jalan Bangunan Kerajaan dan Persiaran Indahpura Utama.

Bagi kluster berkaitan komuniti yang dikesan di Sarawak adalah Kluster Sungai Kawi dan Kluster Jalan Persiaran Putri di Johor.

Selain itu Kluster Tembok Choh Dua melibatkan pusat tahanan dikesan di Johor dan Kluster Highline berkaitan kluster import dikesan di Johor.


PDRM pertingkat SJR menjelang Ramadan

NIBONG TEBAL, 7 April - Polis DiRaja Malaysia (PDRM) akan mempertingkat Sekatan Jalan Raya (SJR) di sempadan negeri dan lorong-lorong tikus menjelang Ramadan ini.  Ia bagi menghalang orang ramai mengambil kesempatan untuk menyambut Ramadan di kampung.

Pengarah Jabatan Pencegahan Jenayah dan Keselamatan Komuniti, Datuk Zainal Abidin Kasim berkata, tiada lagi nasihat akan diberikan kepada mereka yang merentas negeri tanpa alasan kukuh.  Sebaliknya, tindakan akan terus diambil mengikut undang-undang sedia.

Setakat ini, terdapat 35 SJR di dalam negara dan jumlah ini akan bertambah menjelang Ramadan.  Jelasnya selepas Majlis Pemakaian Pangkat Sarjan kepada dua anggota Unit Rondaan Bermotosikal-URB di Nibong Tebal.


Peniaga bazar Ramadan di Kuantan dikurangkan 50%

KUANTAN, 7 April- Peniaga bazar Ramadan di daerah Kuantan dikurangkan 50 peratus.

Pengurangan tersebut berikutan situasi norma baharu dan penjarakan tapak gerai yang ditetapkan oleh Majlis Keselamatan Negara (MKN).

Datuk Bandar Kuantan, Datuk Hamdan Hussin berkata, walaupun pengurangan itu dilaksanakan di 30 lokasi membabitkan 26 bazar Ramadan dan empat bazar Aidilfitri, namun kesesuaian lokasi baharu mengikut garis panduan juga dialukan-alukan.  Beliau turut mengingatkan tindakan boleh diambil sama ada terhadap penganjur atau peniaga sekiranya berlaku pelanggaran Proedur Operasi Standard (SOP) yang ditetapkan.  Sejajar penarafan bandaraya, Datuk Hamdan mengingatkan penganjur dan peniaga membantu hasrat Majlis Bandaraya Kuantan (MBK) menampilkan imej bazar terbaik tahun ini.  Malah, kaedah pembayaran tanpa tunai juga akan dilaksanakan secara berperingkat di semua lokasi bazar, tahun ini.  Beliau berkata demikian selepas Majlis Menyerahkan Permit Penganjuran Pasar Ramadan dan Bazar Aidilfitri Tahun 2021 di MBK, Kuantan.  Sementara itu, seramai 19 penganjur dan 1,009 orang peniaga terlibat dalam aktiviti penganjuran bazar di daerah tersebut.


Proaktif, LGM turun padang bantu pekebun getah daftar PAT-G

JERANTUT, 7 April- Lembaga Getah Malaysia mengambil langkah proaktif dengan turun padang bagi membolehkan pekebun kecil di pedalaman Ulu Tembeling, Jerantut, Pahang mendaftar kad Permit Autoriti Transaksi Getah (PAT-G).Ia bagi membolehkan mereka membuat tuntutan skim Insentif Pengeluaran Getah (IPG).

Pengerusinya, Datuk Ahmad Nazlan Idris berkata, ketika ini hanya 70 peratus daripada 15,000 pekebun kecil di Jerantut yang mendaftar kad PAT-G dan bakinya tidak dapat berbuat demikian kerana masalah perhubungan jalan.  Mereka menghadapi kesukaran membuat pendaftaran kerana terpaksa menaiki bot dan menyewa kereta. Skim IPG adalah satu sistem yang paling berkesan setakat ini untuk membantu meringankan beban kejatuhan harga komoditi itu dalam kalangan pekebun tetapi tidak dimanfaatkan secara menyeluruh oleh pekebun kecil. Kerajaan sudah menetapkan harga sokongan getah sekerap adalah RM2.50 sekilogram dan apabila ia jatuh bawah daripada itu, IPG diaktifkan bagi membantu penoreh terjejas.  Beliau berkata demikian selepas melancarkan Program Turun Padang LGM ke kampung pedalaman Ulu Tembeling di Kampung Bantal.  Dijangkakan 95 peratus dari 450,000 pekebun kecil seluruh negara mendaftar kad PAT-G sekaligus dapat mengurangkan beban mereka khususnya ketika harga getah jatuh.


Vaksin COVID-19: OKU diminta daftar dengan JKM

PUTRAJAYA, 7 April- Golongan Orang Kurang Upaya (OKU) diminta mendaftar dengan Jabatan Kebajikan Masyarakat (JKM) supaya mereka boleh diberi keutamaan dalam Program Imunisasi COVID-19 Kebangsaan fasa 2.

Senator Dewan Negara, Datuk Ras Adiba Radzi berkata terdapat kira-kira 4.7 juta OKU di negara ini, namun hanya 590,000 sahaja yang berdaftar dengan JKM. Melihat situasi itu, Datuk Ras Adiba menyeru masyarakat supaya membantu OKU untuk mendaftar dalam program imunisasi itu.  Beliau memaklumkannya selepas menerima sumbangan 152,000 pelitup muka daripada Shills Beauty Sdn Bhd di Putrajaya.  Kesemua pelitup muka tersebut akan diagihkan kepada OKU dan warga emas yang memerlukan.


Vaksin COVID-19: JAPEN Negeri Sembilan terbuka untuk bekerjasama dengan NGO

SEREMBAN, 7 April- Jabatan Penerangan (JAPEN) Negeri Sembilan terbuka untuk bekerjasama dengan mana–mana Pertubuhan Bukan Kerajaan (NGO) bagi Program Imunisasi COVID-19 Kebangsaan.  Ini kerana kerjasama itu sangat diperlukan dalam usaha memastikan tiada golongan tercicir.

Pengarahnya, Shahnon Mohamad berkata pihaknya kini giat melaksana kempen pendaftaran vaksinasi melalui program turun padang terutama di kawasan pedalaman. Beliau ditemui pemberita di Seremban.  Dalam pada itu, seramai 29 kakitangan JAPEN Negeri Sembilan tersenarai sebagai penerima vaksin bagi fasa pertama di bawah peruntukan Jawatankuasa Bencana Daerah. Vaksinasi dimulakan pada pertengahan Mac lalu secara berperingkat dan dijangka selesai menjelang Mei.


Pelan Jalinan Digital Negara capai sasaran suku kedua Fasa 1

PUTRAJAYA, 7 April - Pelaksanaan Pelan Jalinan Digital Negara (JENDELA) telah lengkap mencapai sasaran suku kedua Fasa 1 yang ditetapkan.

Perkembangan terbaharu itu sekali gus menjadi petanda ia berada di landasan tepat mencapai sasaran seterusnya.

Menurut Menteri Komunikasi dan Multimedia, Datuk Saifuddin Abdullah, Fasa 1 Jendela bermula enam bulan lepas dan akan berterusan sehingga akhir tahun 2022.

Beliau dalam satu kenyataan turut memaklumkan pelaksanaannya telah dipercepatkan setahun lebih awal daripada sasaran asal iaitu penghujung tahun 2022 kepada suku keempat tahun 2021.

Tambah Datuk Saifuddin, tumpuan juga diberikan untuk memperluaskan liputan jalur lebar mudah alih 4G daripada 91.8% kepada 96.9% selain mempertingkatkan kelajuan jalur lebar mudah alih daripada 25Mbps kepada 35Mbps.

Langkah itu bertujuan menamatkan rangkaian 3G secara berperingkat sehingga akhir tahun 2021 bagi tujuan pemantapan rangkaian 4G dan memperkukuh rangkaian asas bagi 5G


JPJeBid sumbang kutipan RM59.3 juta bagi tempoh Januari-Mac 2021

KUALA PILAH, 7 April- Sistem bidaan nombor pendaftaran kenderaan dalam talian atau 'JPJeBid' merupakan antara penyumbang terbanyak kutipan hasil Jabatan Pengangkutan Jalan (JPJ) dengan RM59.3 juta bagi tempoh tiga bulan pertama tahun ini.Manakala kutipan melalui sistem berkenaan tahun lalu, Ketua Pengarah JPJ, Datuk Zailani Hashim memaklumkan, sebanyak RM178 juta diterima, melalui 130 siri.

Beliau ditemui dalam Majlis Perasmian Pejabat Baharu JPJ Cawangan Kuala Pilah.Penubuhan cawangan di Kuala Pilah itu bakal memberi manfaat kepada kira kira 70,000 penduduk di kawasan sekitar dengan menyediakan 20 jenis perkhidmatan termasuk penguatkuasa lesen kenderaan dan lesen memandu.


Koperasi digesa teroka perniagaan baharu

PETALING JAYA, 7 April - Gerakan koperasi digesa meneroka peluang perniagaan baharu dan beralih daripada perniagaan berasaskan kredit semata-mata.

Menteri Pembangunan Usahawan Dan Koperasi, Datuk Seri Dr. Wan Junaidi Tuanku Jaafar menegaskan, langkah itu bagi menjamin kepelbagaian sumber pendapatan serta kelangsungan koperasi pada masa hadapan.

Gerakan koperasi berkemampuan dari segi kewangan untuk meneroka pelbagai sektor seperti perlombongan, pembinaan dan pertanian.

Beliau berkata demikian pada sidang media perasmian Seminar Digitalisasi Koperasi dan Technology Lab IR 4.0.


Bantuan baik pulih Muzium: RM20.25 juta disalurkan kepada 103 muzium negeri

KUALA LUMPUR, 7 April - Kementerian Pelancongan, Seni dan Budaya telah meluluskan penyaluran pertama berjumlah RM20.25 juta, kepada 103 muzium di bawah kerajaan negeri tahun ini.

Menterinya, Datuk Seri Nancy Shukri berkata peruntukan itu bagi membantu muzium negeri menambah baik infrastruktur, penyelenggaraan dan baik pulih kemudahan pelancongan, agar terus berada dalam keadaan yang kondusif untuk dikunjungi.

Sementara itu, sempena pembukaan semula pelancongan domestik, Jabatan Muzium Malaysia, JMM menganjurkan Kempen 'Kembali Ke Muzium', berlangsung sehingga 21 Jun depan.


Pahang benar solat tarawih di masjid dan surau ikut SOP ditetapkan

PAHANG, 7 April - Di Pahang, Umat Islam juga dibenarkan menunaikan solat sunat tarawih di masjid dan surau sepanjang Ramadan mengikut SOP ditetapkan.  Menteri Besar Pahang, Datuk Seri Wan Rosdy Wan Ismail berkata berdasarkan SOP yang ditetapkan untuk aktiviti masjid dan surau sepanjang Ramadan ini, jemaah hanya dibenarkan hadir solat sunat tarawih di masjid atau surau dalam kariah masing-masing.  Jumlah jemaah dibenarkan berdasarkan kapasiti ruang solat yang disediakan dengan kawalan pihak pengurusan masjid dan surau bagi memastikan SOP sentiasa dipatuhi.


Melaka benarkan solat tarawih mengikut SOP ditetapkan

MELAKA, 7 April - Masjid dan surau di Melaka dibenarkan untuk melaksanakan solat sunat tarawih mengikut Porsedur Operasi Standard (SOP) yang ditetapkan sepanjang Ramadan ini.

Mufti negeri, Datuk Abdul Halim Tawil berkata, kebenaran itu tertakluk dengan arahan Majlis Keselamatan Negara, selagi premis berkenaan masih di bawah Perintah Kawalan Pergerakan Pemulihan, (PKPP).

Antara SOP yang perlu dipatuhi termasuk, melaksanakan solat sunat secara ringkas.  Jemaah dibenarkan menunaikan minimum 8 rakaat selain membaca surah pendek serta tidak membenarkan kanak-kanak di bawah umur 7 tahun untuk solat di masjid dan surau.  Warga asing , masih dilarang untuk menyertai solat sunat di masjid dan surau di Melaka.


Penggunaan vaksin AstraZeneca diteruskan

PUTRAJAYA, 7 April - Vaksin COVID-19 AstraZeneca...

Malaysia akan terus menggunakan vaksin tersebut kerana kesannya lebih menjurus kepada kebaikan.

Menteri Kesihatan, Datuk Seri Dr Adham Baba, memaklumkan keputusan dicapai dalam mesyuarat Jawatankuasa Khas Jaminan Akses Vaksin COVID-19 yang dipengerusikan bersama Menteri Sains, Teknologi dan Inovasi, Khairy Jamaluddin.

Mesyuarat turut mengambil maklum mengenai kesan vaksin berkenaan yang menyebabkan berlakunya pembekuan darah atau 'thrombosis' selain kesan sampingan yang lain.

Beliau bercakap kepada media selepas menyaksikan Majlis Tandatangan Nota Kerjasama antara Kementeri Kesihatan Malaysia (KKM) dan Kementerian Pengangkutan di Putrajaya.

Terdahulu, Khairy Jamaluddin memaklumkan, Malaysia akan menerima penghantaran pertama 600,000 dos vaksin AstraZeneca, Jun ini.


Bon RM500,000 bagi bidaan tender Kementerian Kerja Raya, elak isu sindiket kartel berulang

KUALA LUMPUR, 7 April - Susulan isu kartel tender projek kerajaan...

Terbaharu, Kementerian Kerja Raya (KKR) telah melaksanakan beberapa langkah bagi memastikan aktiviti sindiket kartel yang memonopoli ratusan tender kerajaan tidak berulang.

Antara langkah utama, ialah dengan mengenakan bon bernilai RM500,000 bagi bidaan tender kementerian, untuk projek dan penyelenggaraan.

Menurut Menteri Kerja Raya, Datuk Seri Fadillah Yusof kaedah itu secara langsung, memastikan keseluruhan harga bidaan tender tidak dipengaruhi.

Selain itu, Kementerian Kerja Raya (KKR) juga sentiasa bekerjasama dengan Kementerian Kewangan, selain Suruhanjaya Pencegahan Rasuah dalam menangani isu kartel tender.

Datuk Seri Fadillah menyatakannya pada sesi libat urus Menteri Kanan Kerja Raya bersama ketua editor media di ibu negara.


ECRL: Kerajaan sedia bekerjasama dengan kerajaan negeri

PUTRAJAYA, 6 April - Kementerian Pengangkutan sedia bekerjasama dengan kerajaan negeri termasuk Selangor bagi Projek Laluan Rel Pantai Timur (ECRL) yang kini dijajarkan semula ke laluan asal iaitu Jajaran Utara.

Menurut Menteri Pengangkutan, Datuk Seri Dr Wee Ka Siong, perbincangan telah dijalankan dengan kesemua negeri terlibat.

Jelasnya, Sebanyak 37 mesyuarat rundingan dengan 17 agensi telah diadakan.

Beliau juga yakin kerjasama baik antara kedua-dua pihak akan diperoleh.

Semalam, Datuk Seri Dr. Wee Ka Siong memaklumkan Jajaran Utara dijangka melintasi tiga kawasan tadahan air di antara Mentakab dan Pelabuhan Klang manakala Jajaran Selatan dijangka melintasi sekurang-kurangnya empat kawasan tadahan air.

Secara amnya, Jajaran Utara mungkin memberi kesan kepada 11 kawasan perumahan di sepanjang 201 kIlometer Jajaran Utara berbanding 19 kawasan perumahan di Jajaran Selatan.


MAIWP tetapkan tiga kadar zakat fitrah tahun ini

KUALA LUMPUR, 6 April - Majlis Agama Islam Wilayah Persekutuan (MAIWP) menetapkan bayaran zakat fitrah tahun ini, pada kadar wajib sebanyak RM5 di seluruh Wilayah Persekutuan.

Kadar itu dipersetujui Mesyuarat Jawatankuasa Perundingan Hukum Syarak Wilayah Persekutuan.

Menteri di Jabatan Perdana Menteri Hal Ehwal Agama, Datuk Dr Zulkifli Mohamad Al Bakri berkata ketetapan itu dibuat dengan mengambil kira usaha meringankan beban umat Islam kurang berkemampuan ekoran pandemik COVID-19 yang melanda ketika ini.  Dua kadar lain turut dipersetujui iaitu RM7 dan RM14.  Selari pelaksanaan norma baharu juga, MAIWP turut memperkenalkan kaedah pembayaran secara dalam talian yang boleh diakses melalui laman sesawang rasminya.  Dalam masa sama, sebanyak RM9.23 juta telah diperuntukkan bagi aktiviti pengimarahan masjid di seluruh Wilayah Persekutuan membabitkan 790 buah masjid, surau jumaat dan surau.  Program Dapur It'am Ramadan juga turut diteruskan tahun ini dengan peruntukan sebanyak RM2.1 juta.


COVID-19: 10 kluster baharu dikenal pasti

PUTRAJAYA, 6 April - Sebanyak 10 lagi kluster baharu COVID-19 dikenal pasti hari ini.

Lima kluster melibatkan tempat kerja, tiga kluster komuniti serta masing-masing satu kluster pusat tahanan dan keagamaan.

Dua kluster baharu berkaitan tempat kerja dikesan di Selangor iaitu Kluster Integrasi Rawang Tiga dan kluster Jalan Badli Shah.

Manakala masing-masing satu kluster baharu berkaitan tempat kerja dikesan di Sarawak, Kelantan dan Johor iaitu Kluster Jalan Maju, Kluster Jalan Kota Kubang Labu dan Kluster Jalan Mega industri.

Kluster berkaitan komuniti pula dikesan di Kelantan, iaitu kluster Kampung Palekbang, Kluster Taman Peruda di Kedah dan Kluster Kampung Belaoh di Terengganu.

Kluster Padang Hijau melibatkan pusat tahanan di kesan di Johor dan Kluster Belacon berkaitan keagamaan di kesan di Sabah.


Pemeriksaan ketat di setiap SJR menjelang Ramadan

BUKIT AMAN, 6 April - Pemeriksaan ketat akan dilakukan di setiap sekatan jalan raya (SJR) menjelang Ramadan ini.

Hanya individu yang mempunyai dokumen perjalanan lengkap dan surat kebenaran merentas negeri dibenarkan berbuat demikian.

Timbalan Ketua Polis Negara, Datuk Sri Acryl Sani Abdullah Sani berkata PDRM masih menunggu keputusan Majlis Keselamatan Negara (MKN) berhubung status kebenaran merentas negeri.

PDRM akan mengambil tindakan terhadap individu jika didapati merentas negeri untuk balik ke kampung semata-mata untuk menyambut Ramadan.

Terdahulu, beliau menghadiri Majlis Anugerah Perkhidmatan Cemerlang (APC) PDRM 2020 di Bukit Aman.

Antara pegawai tertinggi PDRM yang menerima APC ialah Pengarah Jabatan Pencegahan Jenayah dan Keselamatan Komuniti, Datuk Zainal Abidin Kasim dan Ketua Polis Johor, Datuk Ayob Khan Mydin Pitchay.

10,137 pegawai PDRM di seluruh negara terpilih menerima anugerah itu.


Malaysia teruskan penggunaan vaksin AstraZeneca

PUTRAJAYA, 6 April - Malaysia akan terus menggunakan vaksin COVID-19 keluaran AstraZeneca berikutan kesan vaksin itu lebih menjurus kepada kebaikan.

Jelas Menteri Kesihatan, Datuk Seri Dr Adham Baba, keputusan dicapai dalam mesyuarat Jawatankuasa Khas Jaminan Akses Vaksin COVID-19 hari ini yang dipengerusikan bersama Menteri Sains, Teknologi dan Inovasi, Khairy Jamaluddin.

Mesyuarat turut mengambil maklum mengenai kesan vaksin berkenaan yang menyebabkan berlakunya pembekuan darah atau 'thrombosis' selain kesan sampingan yang lain.

Beliau bercakap kepada media selepas menyaksikan Majlis Tandatangan Nota Kerjasama antara KKM dan Kementerian Pengangkutan di Putrajaya.

Terdahulu, Khairy Jamaluddin memaklumkan Malaysia akan menerima penghantaran pertama 600,000 dos vaksin AstraZeneca pada Jun ini.


Kartel tender projek : Pegawai kanan kerajaan diteman tujuh hari

PUTRAJAYA, 6 April - Seorang pegawai kanan sebuah agensi kerajaan ditahan kerana dipercayai turut terlibat dalam sindiket kartel tender projek kerajaan bernilai RM3.8 bilion.

Perintah tahanan reman tujuh hari bermula hari ini dikeluarkan Majistret Shah Wira Abdul Halim.  Lelaki berusia 38 tahun itu bekerja sebagai juru ukur bahan gred 48 dipercayai terlibat dalam kerja penyediaan Bill of Quantity (BQ) bagi projek yang ditawarkan agensi terbabit.  Suspek dipercayai menerima rasuah membocorkan maklumat berhubung spesifikasi projek kepada ketua sindiket.  Ia bertujuan memudahkan penyediaan dokumen tender.  Penahanan dibuat tengah malam tadi di rumahnya di Ampang.

Hasil risikan mendapati suspek menerima rasuah RM300,000 bagi maklumat yang disalurkan kepada ketua sindiket.  Setakat ini, suspek menerima 4 kali bayaran dianggarkan RM1.2 juta.  Ketua Pesuruhjaya SPRM, Datuk Seri Azam Baki mengesahkan tangkapan.

Semalam, SPRM menahan tujuh individu berhubung kes yang sama. Siasatan dijalankan mengikut Seksyen 18 Akta SPRM 2009.


Rundingan status perjalanan musim haji diteruskan

KUALA LUMPUR, 6 April - Status perjalanan musim haji tahun ini akan diketahui selepas Menteri di Jabatan Perdana Menteri Hal Ehwal Agama, Datuk Dr Zulkifli Mohamad Al Bakri dijadual berkunjung ke Arab Saudi Jumaat ini dengan melibatkan rundingan secara bersemuka.  Ia bagi memperincikan pelaksanaan norma baharu mengikut ketetapan Kementerian Haji dan Umrahnya.

Beliau berkata demikian selepas mengadakan pertemuan bersama duta Arab Saudi, Dato’ Dr Mahmoud Hussein Saeed Qattan di Ibu Negara.

Ditanya mengenai status pengambilan vaksin COVID-19 sebagai syarat tambahan dikenakan kepada jemaah Malaysia pula, pihaknya masih menunggu keputusan rasmi oleh kerajaan Arab Saudi.


93,000 orang mendaftar vaksin

KUALA LUMPUR, 6 April - Keputusan Kementerian Kesihatan membuka lebih banyak ruang atau kaedah untuk memudah cara pendaftaran vaksin COVID-19 berjaya meningkatkan jumlah pendaftaran.

Menurut Menterinya, Datuk Seri Dr Adham Baba, semalam sahaja 93,000 pendaftaran direkodkan selepas kaedah pendaftaran turut dibuka secara bersemuka di pejabat dan klinik kesihatan, hospital kerajaan atau swasta menerusi laman sesawang dan talian terus kementerian itu.

Tambahnya, lebih 500,000 penerima vaksin fasa satu telah menerima dos pertama mereka setakat semalam.

Manakala jumlah pendaftaran vaksin COVID-19 sudah melebihi 8 juta orang atau kira-kira 30%.

Datuk Seri Dr. Adham berkata demikian selepas pelancaran program 'Future Hospital' di ibu negara.


Dekati orang Asli, beri pendedahan keperluan pengambilan vaksin

SLIM RIVER, 6 April - Program Imunisasi COVID-19 bersama Penyelaras Pasukan Khas ke perkampungan Orang Asli akan terus dipertingkat. Timbalan Menteri Komunikasi dan Multimedia, Datuk Zahidi Zainul Abidin berkata usaha itu bagi meyakinkan golongan tersebut terhadap pengambilan vaksin.

Setakat ini, beliau berpuas hati dengan pelaksanaan program tersebut meskipun kadar peratusan yang mendaftar masih rendah.

Datuk Zahidi berkata demikian selepas menyertai program tersebut di Kampung Sungai Teras, Slim River, Perak.  Kempen tersebut akan disertai golongan artis dalam usaha menarik lebih ramai masyarakat Orang Asli mendaftar untuk mengambil vaksin.


Ketua Polis Negara menghadap Raja Perlis, sembah maklum usaha tangani jenayah

KANGAR, 6 April- Raja Perlis, Tuanku Syed Sirajuddin Jamalullail dan Raja Perempuan Perlis TuankuTengku Fauziah Almarhum Tengku Abdul Rashid berkenan menerima menghadap Ketua Polis Negara, Tan Sri Abdul Hamid Badordi di Mes Pegawai Kanan Polis Diraja Malaysia, Kangar. Tan Sri Abdul Hamid yang diiringi Ketua Polis Perlis, Datuk Surina Saad mempersembah maklum kepada baginda perkembangan terkini pasukan PDRM dalam menangani jenayah dan keselamatan awam khususnya di Perlis.  Terdahulu, Ketua Polis Negara dirai dalam jamuan makan di Istana Fauzana, Kangar.


PTPTN serah zakat kepada MAIPS, untuk baik pulih rumah asnaf oleh pelajar kemahiran

KUALA PERLIS, 6 April - Sebanyak RM100,000 diperuntukkan Perbadanan Tabung Pendidikan Tinggi Nasional (PTPTN) untuk bayaran zakat kepada Majlis Agama Islam dan Adat Istiadat Melayu Perlis (MAIPs).

Ia bagi membaik pulih rumah asnaf yang layak di negeri itu

Menurut Pengerusi PTPTN, Datuk Wan Saiful Wan Jan hasil perbincangan dengan MAIPs, para pelajar akan membantu menjalankan kerja baik pulih itu.Mereka akan membaiki rumah asnaf seperti mengecat, pendawaian elektrik, pemasangan kipas dan lampu, menjahit langsir dan sebagainya. Beliau mengulas perkara itu pada program Jalinan Kasih@CSR-TVET peringkat negeri di My Farm Village, Kuala Perlis.  Raja Muda Perlis, Tuanku Syed Faizuddin Putra Jamalullail berkenan menyaksikan majlis perasmian dan penyerahan replika cek daripada Datuk Wan Saiful kepada Pengarah Kolej Komuniti Arau, Zainudin Yahya. Sebanyak 19 buah rumah asnaf terlibat dalam program tersebut iaitu tujuh di Kangar, enam di Arau dan enam lagi di Padang Besar.


PRE, RM39 Juta telah diagihkan, beri manfaat kepada semua ahli diseluruh negara

GUA MUSANG, 6 April - Lembaga Pertubuhan Peladang, LPP sudah mengagihkan peruntukan sebanyak RM39 juta kepada 274 Pertubuhan Peladang Kawasan (PPK) seluruh negara menerusi Pakej Rangsangan Ekonomi (PRE).

Pengerusinya Datuk Dr. Nik Muhammad Zawawi Salleh berkata, bantuan itu memberi manfaat kepada hampir sejuta ahli PPK yang terjejas akibat pandemik COVID-19.

Beliau mengulas perkara itu selepas melawat ternakan ikan kelah terbesar di Kampung Lepan Jaya, Gua Musang, Kelantan. Hadir sama, Pengarah LPP Kelantan, Mohd. Hanifa Awang Su.


LGM cipta galas getah tahan gempa, pertama seumpanya di Malaysia

LANGKAWI, 6 April - Bangunan Akademi Hevea Malaysia Langkawi, menjadi menara pertama di negara ini menggunakan teknologi galas getah seismik rekaan Lembaga Getah Malaysia, LGM.

Pengerusinya, Datuk Ahmad Nazlan Idris berkata, ini merupakan satu kejayaan besar oleh penyelidik LGM dalam industri reka bentuk teknologi bangunan yang tahan gegaran gempa bumi sehingga 9 pada skala ritcher.

Jelasnya, bangunan setinggi 10 tingkat ini lebih unik kerana mempunyai empat kali ganda lebih tinggi daripada lebar bangunan. Jelas Datuk Ahmad Nazlan yang juga Ahli Parlimen Jerantut galas berlapis keluli getah itu mampu menyokong beban struktur dan menampung pergerakan tanah akibat gempa bumi.  Mengulas mengenai, pembangunan Akademi Hevea Malaysia Langkawi, beliau berkata ia adalah pusat pengumpulan data penyelidik LGM. Bangunan tersebut boleh menampung seramai 150 peserta pada satu satu masa itu, selain dilengkapi ruang galeri pameran galas getah seismik, dewan, bilik latihan, penginapan dan kafeteria.


COVID-19: KKM pelbagaikan kaedah daftar terima vaksin

KUALA LUMPUR, 6 April- Keputusan Kementerian Kesihatan Malaysia (KKM) membuka lebih banyak ruang atau kaedah untuk memudah cara pendaftaran vaksin COVID-19 berjaya meningkatkan jumlah pendaftaran.Menurut Menterinya, Datuk Seri Dr Adham Baba, semalam sahaja, sebanyak 93,000 pendaftaran direkodkan selepas kaedah pendaftaran turut dibuka secara bersemuka di pejabat dan klinik kesihatan, hospital kerajaan atau swasta juga menerusi laman sesawang KKM dan talian penting kementerian itu.

Tambahnya lebih 500,000 penerima vaksin fasa satu telah menerima dos pertama mereka setakat semalam.Manakala jumlah pendaftaran vaksin COVID-19 pula sudah melebihi 8 juta orang atau kira-kira 30 peratus.Datuk Seri Dr. Adham berkata demikian selepas pelancaran program 'Future Hospital' di ibu negara, pagi tadi.


COVID-19: Hampir sejuta ahli Pertubuhan Peladang Kawasan terima bantuan

GUA MUSANG, 6 April- Lembaga Pertubuhan Peladang (LPP) sudah mengagihkan peruntukan sebanyak RM39 juta kepada 274 Pertubuhan Peladang Kawasan (PPK) seluruh negara menerusi Pakej Rangsangan Ekonomi (PRE).Pengerusinya Datuk Dr. Nik Muhammad Zawawi Salleh berkata, bantuan itu memberi manfaat kepada hampir sejuta ahli PPK yang terjejas akibat pandemik COVID-19.

Beliau ditemui pemberita selepas melawat ternakan ikan kelah terbesar di Kampung Lepan Jaya, Gua Musang, Kelantan. Hadir sama, Pengarah LPP Kelantan, Mohd. Hanifa Awang Su.


Patuh undang-undang, konsep gelembung perjalanan hijau

ANGKASAPURI, 6 April - Rakyat dinasihatkan agar terus patuh kepada undang-undang yang telah ditetapkan khususnya melibatkan perjalanan rentas negeri.

Timbalan Menteri Kesihatan I, Datuk Dr Noor Azmi Ghazali berkata perjalanan rentas negeri hanya dibenarkan melalui konsep gelembung perjalanan hijau.

Datuk Dr Noor Azmi berkata demikian ketika diminta mengulas perjalanan rentas negeri balik kampung sempena Hari Raya Aidilfitri bulan hadapan.Beliau ditemubual dalam program Bicara Naratif di Angkasapuri.Semalam, Menteri Kanan Pertahanan, Datuk Seri Ismail Sabri Yaakob pada sidang medianya berkata perjalanan rentas negeri untuk balik kampung sempena perayaan hanya ditentukan selepas penilaian risiko oleh Kementerian Kesihatan.


Kerjasama semua pihak amat dihargai untuk tangani impak sosial

KUALA LUMPUR, 6 April- Jabatan Perdana Menteri (Hal Ehwal Agama) bersedia mengoptimumkan pelbagai bantuan sedia ada menerusi penglibatan agensi-agensi di bawahnya.  Menterinya, Datuk Dr Zulkifli Mohamad Al-Bakri berkata, pihaknya tiada halangan dalam mengagihkan peruntukan sedia ada demi kemaslahatan ummah.

Bagi mengurangkan beban mengurus, jalinan kerjasama semua pihak dalam berkongsi kepakaran masing-masing mampu melancarkan segala agihan yang tidak hanya terhad kepada bantuan kewangan semata-mata. Beliau berkata kepada media selepas menyerahkan Bantuan Musaadah bernilai RM800,000 bagi dimanfaatkan 4,000 warga Angkatan tentera Malaysia (ATM) di seluruh negara.


KASA lancar Buku Garis Panduan Program Vaksinasi Lestari

PUTRAJAYA, 6 April- Kementerian Alam Sekitar dan Air (KASA) melancarkan Buku Garis Panduan Program Vaksinasi Lestari.Ia bagi memastikan pengurusan bahan buangan klinikal daripada Program Imunisasi COVID-19 Kebangsaan dilaksanakan mengikut tatacara yang ditetapkan, selaras Akta Kualiti Alam Sekeliling 1974.

Pelancaran buku garis panduan itu disempurnakan Menteri Alam Sekitar dan Air, Datuk Seri Tuan Ibrahim Tuan Man di Putrajaya.

Inisiatif ini, diharap dapat membudayakan amalan hijau di pusat vaksinasi ke arah kelestarian alam sekitar.


Lebih 30,000 anggota ATM telah divaksin

KUALA LUMPUR, 5 April - Lebih 30,000 pegawai dan anggota Angkatan Tentera Malaysia (ATM) telah menerima suntikan vaksin bagi fasa pertama Program Imunisasi COVID-19 Kebangsaan.

Menurut Ketua Pengarah Perkhidmatan Kesihatan ATM, Leftenan Jeneral Datuk Dr Md Amin Muslan, proses pemberian vaksin berjalan lancar dengan hampir 90 peratus vaksin yang diterima ATM sudah diberikan kepada anggotanya.

Buat masa ini, warga ATM hanya menerima vaksin jenis Pfizer-BioNTech.

Datuk Dr Md Amin ditemui media pada Persidangan Perubatan Ketenteraan Malaysia Kali ke-3 di ibu negara.

Persidangan dirasmikan Panglima Angkatan Tentera, Jeneral Tan Sri Affendi Buang.


Malaysia-Brunei secara prinsip setuju wujudkan RGL

BANDAR SERI BEGAWAN, 5 April - Malaysia dan Brunei secara prinsipnya bersetuju untuk mewujudkan Laluan Hijau Timbal Balas (RGL) bagi memudahkan perjalanan rasmi dan perniagaan antara kedua-dua negara.  Perkara tersebut akan dilaksana dengan langkah pencegahan serta kawalan COVID-19 yang berkesan.

Justeru, pegawai terlibat dari kedua-dua belah pihak akan melakukan perundingan mengenai rancangan Prosedur Operasi Standard (SOP) RGL yang dicadangkan.  Melangkah ke hadapan, kedua-dua pemimpin juga membincangkan kerjasama Brunei-Malaysia dalam diplomasi vaksin.  Kerjasama tersebut bertumpu kepada tiga perkara termasuk pengaturan vaksinasi timbal balik untuk kedua-dua warga negara yang meliputi diplomat, pelajar dan ekspatriat.  Selain itu, memastikan akses kepada bekalan vaksin untuk Brunei dan Malaysia serta pengiktirafan bersama sijil vaksinasi kerana langkah tersebut akan memudahkan pergerakan rakyat antara kedua-dua negara.


KASA lancar buku garis panduan sisa klinikal

PUTRAJAYA, 5 April - Kementerian Alam Sekitar dan Air (KASA) melancarkan Buku Garis Panduan Program Vaksinasi Lestari.

Ia bagi memastikan pengurusan bahan buangan klinikal daripada Program Imunisasi COVID-19 Kebangsaan dilaksanakan mengikut tatacara yang ditetapkan, selaras Akta Kualiti Alam Sekeliling 1974.

Pelancaran buku garis panduan itu disempurnakan Menterinya, Datuk Seri Tuan Ibrahim Tuan Man di Putrajaya.


COVID-19: KKM kesan enam lagi kluster baharu

KUALA LUMPUR, 5 April - Sebanyak enam kluster baharu dikenal pasti hari ini.

Lima berkaitan tempat kerja dan satu kluster komuniti.

Kluster tempat kerja melibatkan dua di Selangor, dan masing-masing satu di Kuala Lumpur- Putrajaya , Melaka, dan Negeri Sembilan.

Kluster komuniti pula melibatkan negeri Kedah.

Sehingga hari ini, sebanyak 355 kluster kekal aktif dengan 48 kluster mencatatkan penambahan kes baharu.


KKM merekodkan 20 kluster sektor pendidikan

PUTRAJAYA, 5 April - 20 kluster melibatkan sektor pendidikan direkodkan sejak 20 Mac hingga semalam.

Kluster Paloh Rambai di Kelantan merekodkan jumlah paling ramai positif COVID-19.

Jelas Menteri Kesihatan, Datuk Seri Dr. Adham Baba jangkitan berlaku melalui rakan sekerja atau kontak sosial.

Petugas Pejabat Kesihatan Daerah (PKD) akan membuat penilaian risiko dan penilaian kesihatan, seterusnya menasihatkan penutupan sekolah sekiranya terdapat kes COVID-19 di sekolah.


8 negeri pertama terlibat Program Imunisasi COVID-19 Kebangsaan fasa kedua

PUTRAJAYA, 5 April - Lapan negeri pertama terlibat dalam Program Imunisasi COVID-19 Kebangsaan fasa kedua yang akan dilaksanakan pada 19 April ini.

Ia merangkumi negeri Kedah, Melaka, Pulau Pinang, Pahang, Sabah, Sarawak, Terengganu dan Wilayah Persekutuan Labuan.

Menteri Sains, Teknologi dan Inovasi (MOSTI), Khairy Jamaluddin menjelaskan fasa kedua itu melibatkan warga emas, Orang Kurang Upaya dan individu yang menghidap penyakit kronik.

Ini disusuli negeri-negeri lain bergantung kepada kesiapsiagaan pusat vaksinasi dan petugas.

Beliau yang juga Menteri Penyelaras Program Imunisasi COVID-19 Kebangsaan memaklumkan tarikh janji temu bakal penerima vaksin itu akan dimaklumkan melalui aplikasi MySejahtera bermula hari ini.

Beliau berkata demikian pada Sidang Media Perkembangan Program Imunisasi Covid-19 Kebangsaan bersama Menteri Kesihatan, Datuk Seri Dr. Adham Baba di Putrajaya.

Tambah beliau, kehadiran individu yang dipanggil untuk menerima vaksin tersebut adalah wajib bagi mengelakkan pembaziran.

Khairy Jamaluddin turut memaklumkan seramai 62,837 petugas barisan hadapan kesihatan yang belum menerima suntikan vaksin pada fasa pertama.Ia melibatkan anggota kesihatan kerajaan dan swasta, makmal kesihatan swasta, ambulans swasta dan pusat jagaan paliatif.


Hak pemilikan rumah PPR ditarik serta-merta jika didapati beri sewaan kepada pihak lain

PUTRAJAYA, 5 April - Kementerian Perumahan dan Kerajaan Tempatan (KPKT) akan mengetatkan penguatkuasaan bagi mengesan pemilik yang menyewakan Projek Perumahan Rakyat (PPR) kepada pihak lain.

Timbalan Menterinya, Datuk Seri Dr Ismail Abd Muttalib berkata sekiranya didapati bersalah, hak pemilikan terhadap unit tersebut akan di tarik serta-merta.

Tambahnya lagi, hak milik rumah tersebut juga boleh di tukar kepada penyewa sedia ada sekiranya didapati layak.

Beliau berkata demikian dalam Sidang Media Majlis Perhimpunan Bulanan dan Pelancaran Buku Laporan Pencapaian 2020 KPKT.

Pada tahun 2020, KPKT telah diiktiraf antara lima kementerian teratas yang mengaplikasikan perkhidmatan dalam talian secara End-To-End.

90 daripada 102 perkhidmatan KPKT merupakan perkhidmatan dalam talian.


Sindiket kartel projek bernilai RM3.8 bilion tumpas

PUTRAJAYA, 5 April - Tujuh individu direman enam hari bermula hari ini sehingga 10 April bagi membantu siasatan berhubung sindiket kartel projek kerajaan bernilai RM3.8 bilion.

Perintah reman itu dikeluarkan Majistret Shah Wira Abdul Halim di Mahkamah Majistret Putrajaya.

Tujuh individu termasuk ketua sindiket berusia 47 tahun, ditahan, tengah malam tadi.

Menurut sumber, sindiket yang beroperasi sejak 2014 itu memonopoli 345 tender daripada beberapa kementerian dan agensi kerajaan di seluruh negara.

Ketua Sindiket yang ditahan, mengawal lebih 150 buah syarikat berfungsi untuk memasuki tender atau sebut harga.

Kartel akan memberi rasuah kepada 'orang dalam' bagi memastikan syarikat di bawah kawalannya dibenarkan masuk tender.

Modus Operandi yang digunakan,termasuklah taktik 'mengepung harga' iaitu dengan menyertai sesuatu tender menggunakan sejumlah besar syarikat yang berada di bawah kawalan ketua sindiket.

Syarikat-syarikat terbabit akan memasuki tender mengikut harga yang berbeza berdasarkan harga siling yang ditetapkan.

Hasil risikan juga mendapati sindiket terbabit, menggunakan nama beratus individu untuk membuka syarikat di bawah naungannya.

Setiap individu akan dibayar gaji bulanan dan komisen sebagai imbuhan bagi penggunaan nama dan butir-butir peribadi.

Sementara itu, Ketua Pesuruhjaya SPRM, Datuk Seri Azam Baki ketika dihubungi, mengesahkan tangkapan terbabit dan tidak menolak lebih banyak tangkapan akan dilakukan dalam masa terdekat.

Kes disiasat di bawah seksyen 17 dan 18 Akta Suruhanjaya Pencegahan Rasuah Malaysia 2009.


KPM dalam persiapan sediakan peranti pembelajaran

PUTRAJAYA, 5 April - Kementerian Pendidikan dalam persiapan menyediakan alat-alat peranti pembelajaran yang akan disediakan dalam tempoh terdekat.

Menurut Menteri Kanan Pendidikan, Datuk Dr Radzi Jidin, penularan pandemik COVID-19 telah mengubah landskap sistem pendidikan negara yang memerlukan pembaharuan bagi memastikan murid atau pelajar tidak ketinggalan.

Beliau mengulas perkara itu pada Majlis Anugerah Pekhidmatan Cemerlang 2020 warga Kementerian Pendidikan di Putrajaya.


Denda di bawah Akta Pemuliharaan Hidupan Liar 2010 (Akta 716) dinaikkan kepada RM1 juta

LENGGONG, 5 April - Kadar denda akibat kesalahan di bawah Akta Pemuliharaan Hidupan Liar 2010 (Akta 716) dinaikkan daripada RM500,000 kepada RM1 juta. Menteri Tenaga dan Sumber Asli, Datuk Seri Dr Shamsul Anuar Nasarah berkata, perkara itu menunjukkan keseriusan kerajaan memelihara khazanah negara serta mengawal jenayah yang melibatkan hidupan liar dalam negara.

Beliau berkata, perbincangan untuk penambahbaikan tersebut kini berada pada peringkat akhir dan akan dibentangkan semula pada sesi sidang dewan rakyat akan datang.

Beliau menyampaikan watikah pelantikan 201 anggota Veteran Angkatan Tentera Malaysia (VAT) dan Orang Asli sebagai renjer hidupan liar di Lenggong, Perak.  Ia merupakan sebahagian Program Perlindungan dan Rondaan Biodiversiti (BP3). Kesemua peserta akan ditempatkan di kawasan-kawasan 'hotspot' untuk membantu Jabatan Perlindungan Hidupan Liar Dan Taman Negara (Perhilitan) membuat pemantauan dan rondaan.


Patuh SOP, sesi persekolahan dapat diteruskan dengan selamat

BANGI, 5 April - Pelajar, guru dan warga sekolah diingatkan agar mematuhi prosedur operasi standard (SOP) setiap masa bagi memastikan sesi persekolahan dapat diteruskan dengan selamat.

Menurut Menteri Kanan Pendidikan, Datuk Dr. Radzi Jidin, pelajar terutamanya perlu sentiasa mematuhi SOP sewaktu tiba di sekolah dan semasa proses penyuraian selepas tamat sesi persekolahan bagi mengelak penularan COVID-19 dalam kalangan mereka dan juga warga sekolah.

Beliau menyatakannya selepas melawat Sekolah Menengah Kebangsaan Dato' Abu Bakar Baginda, Sungai Merab pada hari pertama pembukaan semula sekolah menengah untuk Kumpulan B, hari ini.Semalam, sesi pembukaan semula sekolah menengah melibatkan Kumpulan A iaitu Johor, Kedah, Kelantan dan Terengganu.


Kempen Pemilikan Rumah (HOC), kerajaan teliti untuk lanjutkan hingga Disember ini

KUALA LUMPUR, 5 April - Kementerian Perumahan dan Kerajaan Tempatan (KPKT) sedang meneliti untuk melanjutkan Kempen Pemilikan Rumah (HOC) hingga hujung tahun ini.

Menterinya, Datuk Zuraida Kamaruddin berkata KPKT telah memohon kepada Menteri Kewangan Tengku Datuk Seri Zafrul Abdul Aziz untuk melanjutkan kempen itu.

Zuraida menghadiri majlis Malaysia’s Best Managed and Sustainable Property Award 2021 malam tadi.Sehingga 28 Feb lepas, sejumlah 34,354 unit rumah dengan nilai RM25.6 bilion berjaya dijual bagi kempen HOC 2020-2021, dimana nilai diskaun yang diberikan sebanyak RM4.3 bilion.HOC 2020 dilaksanakan dengan pengecualian duti setem dan potongan diskaun sebanyak 10 peratus diberikan kepada pemohon yang layak untuk membeli rumah berharga 300,000 hingga RM2.5 juta.


Rundingan Pemimpin Tahunan ke-23, isu-isu serantau termasuk Myanmar diberi tumpuan

BRUNEI DARUSSALAM, 4 April - Menteri Luar, Datuk Seri Hishammuddin Hussein menyifatkan Rundingan Pemimpin Tahunan ke-23 sebagai sesuatu di luar jangkaan dalam keadaan semasa mendepani COVID-19.

Rundingan tersebut adalah platform peringkat tertinggi bagi perbincangan dua hala, hal ehwal serantau dan antarabangsa yang berkepentingan bersama.

Menerusi Rundingan Tahunan esok, Perdana Menteri, Tan Sri Muhyiddin Yassin dan Sultan Brunei, Sultan Hassanal Bolkiah antara lain akan menilai kemajuan kerjasama sedia ada kedua-dua negara.  Pada masa sama, mengukuhkan hubungan istimewa dan usaha sama pasca COVID-19 yang akan memberi manfaat kepada rakyat Malaysia dan Brunei.

Ini termasuk perbincangan mengenai cadangan pengwujudan Aturan Laluan Hijau Timbal Balas Malaysia-Brunei, cadangan kerjasama dalam bidang diplomasi vaksin serta cadangan ke arah pengukuhan kerjasama ekonomi.  Ketika ditemui media selepas perjumpaan dengan Menteri Luar II Brunei, Erywan Yusof, Datuk Seri Hishammuddin berkata, isu-isu serantau khususnya berkaitan Myanmar mesti diberi tumpuan.  Lebih-lebih lagi memandangkan Brunei memegang tanggungjawab Pengerusi ASEAN tahun ini.

Pertemuan kedua-dua pemimpin esok merupakan yang pertama buat Tan Sri Muhyiddin Yassin dan Sultan Hassanal Bolkiah di bawah kerangka Rundingan Pemimpin Tahunan.


Kewujudan varian agresif, kerajaan pertimbang beli vaksin bersesuaian

JOHOR BAHRU, 4 April - Menteri Penyelaras Program Imunisasi COVID-19 Kebangsaan, Khairy Jamaluddin memaklumkan Kementerian Sains, Teknologi dan Inovasi (MOSTI) akan mengemaskini data mengenai keberkesanan beberapa jenama vaksin sebagai persediaan berdepan varian COVID-19 termasuk varian Afrika Selatan. Jelasnya, kewujudan varian agresif menyumbang kepada pertimbangan untuk membeli vaksin bersesuaian.

Terdapat jenama vaksin yang dilaporkan masih berkesan terhadap varian tersebut termasuk Pfizer, Novavax dan Johnson and Johnson. Bagaimanapun terdapat kebimbangan mengenai mutasi virus COVID-19 pada masa akan datang.


10 lagi kluster baharu dikesan

PUTRAJAYA, 4 April - 10 kluster baharu COVID-19 dikenal pasti hari ini.

Lima daripadanya berkaitan tempat kerja, empat kluster komuniti dan satu kluster pusat tahanan.

Johor, Selangor, Kelantan dan Putrajaya melaporkan lima kluster membabitkan tempat kerja.

Manakala, empat lagi kluster baharu berkaitan komuniti dilaporkan di Sarawak, Sabah dan Perak.

Satu kluster melibatkan pusat tahanan dikenal pasti di Sarawak.


Jumlah kes baharu atasi jumlah kes sembuh

PUTRAJAYA, 4 April - 1,349 kes baharu direkodkan hari ini mengatasi jumlah kes sembuh 1,270.

Sekali gus, menjadikan jumlah kes aktif meningkat kepada 14,509.

Dua kes kematian turut dilaporkan menjadikan jumlah kes kematian kini 1,288.


Kerajaan PN tetap kental, urus negara dengan baik

PENGKALAN CHEPA, 4 April - Kerajaan Perikatan Nasional (PN) tetap mempunyai perancangan tersendiri bagi memastikan setiap masalah dihadapi negara dapat diselesaikan dengan baik.

Jelas Menteri di Jabatan Perdana Menteri (Ekonomi), Datuk Seri Mustapa Mohamed, perbincangan sentiasa diadakan dalam kabinet melibatkan wakil-wakil parti seperti PAS, UMNO, Bersatu, MIC dan MCA serta rakan-rakan lain.

Walaupun didakwa tidak mempunyai manifesto yang jelas, Datuk Seri Mustapa berkata, kerajaan sentiasa berusaha mencari jalan penyelesaian bagi masalah-masalah yang dihadapi negara melalui pelan halatuju jangka pendek, sederhana dan panjang. Ini termasuk belanjawan yang diumumkan kerajaan tahun lalu serta pakej-pakej rangsangan melibatkan jumlah peruntukan yang besar.

Datuk Seri Mustapa bercakap kepada media selepas Program Jelajah Malaysia Prihatin di Universiti Malaysia Kelantan, Kampus Kota, Pengkalan Chepa.

Beliau mengulas kenyataan Presiden UMNO, Datuk Seri Dr Ahmad Zahid Hamidi yang mendakwa kerajaan PN tidak mempunyai hala tuju disebabkan tiada manifesto jelas.


COVID-19: Penggunaan Vaksin AstraZeneca akan diperbincang

ISKANDAR PUTERI, 4 April- Kementerian Sains, Teknologi dan Inovasi (MOSTI) sedang melihat beberapa pelan sokongan, membabitkan bekalan vaksin COVID-19, selepas timbul isu melibatkan Vaksin AstraZeneca. Menterinya, Khairy Jamaluddin Abu Bakar berkata, keputusan itu bagaimanapun bergantung kepada Mesyuarat Jawatankuasa Vaksin, Selasa ini.

Sehingga kini, Malaysia masih belum menerima penghantaran vaksin tersebut, yang dijangka tiba pada Mei nanti, dengan tempahan 6.4 juta dos dan tambahan 1.4 juta dos tambahan lagi melalui pembelian daripada Covax. Laporan berita sebelum ini menyebut terdapat kes kematian membabitkan penerima suntikan Vaksin AstraZeneca di Eropah, dipercayai berlakunya pembekuan darah. Khairy sebelum itu mengadakan perbincangan bersama Menteri Besar Johor, Datuk Hasni Mohamad di Kota Iskandar, Johor. Datuk Hasni dalam sidang media sama turut memaklumkan, kerajaan negeri akan membangunkan aplikasi ImmuPlanJohor bagi membolehkan pendaftaran pekerja yang berulang alik ke Singapura dan para pelajar, untuk menerima suntikan vaksin awal.


Program MARA Prihatin Ramadan: Amal jariah menjelang bulan mulia

KUALA LUMPUR, 4 April- Seramai 100 pelajar daripada golongan B40 di Projek Perumahan Rakyat (PPR) Laksamana, Jalan Peel Kuala Lumpur menerima bantuan persekolahan menerusi Program MARA Prihatin Ramadan (MPR).

Menurut Pengerusi Majlis Amanah Rakyat (MARA), Datuk Azizah Mohd Dun, Program MPR itu merupakan tanda sokongan dalam meraikan bulan Ramadan yang akan tiba tidak lama lagi.

MARA turut menyampaikan sumbangan tunai kepada penduduk yang kurang upaya dan pesakit kronik bagi meringankan beban mereka.

Selain itu, khidmat penukaran minyak enjin kepada 100 buah motosikal, gunting rambut secara percuma kepada pelajar sekolah dan mengecat rumah turut ditawarkan.Beliau ditemui selepas merasmikan Program MPR di Projek Perumahan Rakyat (PPR) Laksmana di ibu negara.


57 pelajar SMK Bawong tamat pelajaran SPM

SUNGAI SIPUT, 4 April- Sekolah Menengah Kebangsaan (SMK) Bawong sekali lagi melakar sejarah tersendiri apabila menjadi sekolah harian pertama di negeri Perak menjalankan Majlis Graduasi Sijil Pelajaran Malaysia (SPM) 2020.  Sekolah yang terdiri daripada 100 peratus pelajar dari komuniti Orang Asli itu menyaksikan seramai 57 pelajar berjaya menamatkan pelajaran di peringkat SPM.

Menteri Besar, Datuk Saarani Mohamad berkata majlis graduasi itu jelas membuktikan bahawa masyarakat Orang Asli kini lebih cakna akan kepentingan pendidikan dalam kehidupan mereka.  Beliau berkata demikian selepas menyempurnakan majlis tersebut di Dewan Tok Pangku Pandak Hamid, Kuala Kangsar.  Majlis yang dijalankan dengan pematuhan Prosedur Operasi Standard (SOP) itu turut mengumumkan 11 pelajarnya menerima tawaran melanjutkan pelajaran peringkat asasi di Universiti Sultan Azlan Shah (USAS).  SMK Bawong merupakan Sekolah Menengah di Kampung Orang Asli pertama di negara ini yang mempunyai prasarana lengkap.


COVID-19: KKM bakal lakukan 'Mass Vacination' jika perlu

SEGAMAT, 4 April- Jumlah pendaftaran vaksin terkini, tidak menepati sasaran 9.4 juta penerima bagi Fasa Kedua Program Imunisasi COVID-19.Menteri Kesihatan, Datuk Seri Dr Adham Baba berkata, pihaknya menjalankan kaedah pendaftaran secara bersemuka bagi meningkatkan bilangan penerima berdaftar untuk vaksin tersebut.

Kementerian Kesihatan Malaysia (KKM) juga akan mencari punca kekurangan pendaftaran dikalangan penduduk untuk menerima suntikan vaksin.

KKM bakal melakukan vaksinasi secara beramai-ramai atau 'Mass Vacination' sekiranya jumlah penduduk berdaftar untuk penerimaan vaksin berkenaan masih tidak menepati sasaran.  Beliau berkata demikian dalam satu sidang media di Segamat.  Dalam pada itu, beliau turut memaklumkan kerajaan akan meneliti tahap risiko pendedahan golongan tertentu terhadap COVID 19, bagi menentukan keutamaan penerimaan vaksin dalam fasa seterusnya.


COVID-19: Peka terhadap individu tidak dikenali masuk kampung

KUALA KANGSAR, 4 April- Menteri Besar Perak, Datuk Saarani Mohamad berharap masyarakat Orang Asli terutama Tok Batin perlu lebih peka dan berhati-hati dalam membenarkan mana-mana individu memasuki kawasan perkampungan mereka.  Beliau menjelaskan ianya bertujuan bagi mengekang penularan wabak COVID-19 dalam komuniti ini.

Beliau mengulas mengenai, tindakan seorang aktivis dari Russia, Valeriya Ashtashova yang didakwa melanggar Prosedur Operasi Standard (SOP) ketika menjalankan kelas Bahasa Inggeris di Kampung Orang Asli Pos Woh, Tapah.  Semalam, menerusi satu kenyataan Ketua Polis Perak, Datuk Mior Faridalathrash Wahid, berkata, Valeriya dan anaknya telah meninggalkan kampung itu pada 14 Mac lalu setelah dinasihatkan Jabatan Kemajuan Orang Asli (JAKOA).


Unit K9 Langkawi ditubuhkan

LANGKAWI, 4 April - Seksyen Anjing Pengesan (K9) Bahagian Bantuan Teknikal Jabatan Siasatan Jenayah (JSJ) ditubuhkan di Pulau Langkawi.

Menurut Ketua Polis Negara, Tan Sri Dato Seri Abdul Hamid Bador khidmat anjing pengesan bom dan bahan letupan diperlukan memandangkan pulau itu menjadi lokasi penganjuran acara bertaraf antarabangsa seperti Pameran Maritim dan Aeroangkasa Langkawi (LIMA).  Inisiatif diambil memandangkan Langkawi merupakan salah satu kawasan strategik untuk aktiviti penyeludupan dadah dan senjata api kerana dikelilingi perairan dan lautan.

Keperluan unit K9 itu timbul selepas PDRM menghadapi kesulitan logistik semasa penganjuran LIMA 2017.

Terdahulu, beliau merasmikan Seksyen K9 Bahagian Bantuan Teknikal Jabatan Siasatan Jenayah Pulau Langkawi.  Seksyen itu seksyen ke-22 dari keseluruhan di seluruh negara. Seksyen K9 Langkawi itu mula beroperasi pada 27 Januari lalu.


PM adakan lawatan rasmi ke Brunei

PUTRAJAYA, 4 April - Perdana Menteri, Tan Sri Muhyiddin Yassin mengadakan lawatan rasmi ke Bandar Seri Begawan bermula hari ini sempena Rundingan Pemimpin Tahunan Ke-23.

Lawatan selama dua hari itu juga bagi memenuhi jemputan Sultan Brunei Darussalam, Sultan Hassanal Bolkiah.

Kenyataan Wisma Putra menyebut, ia pertemuan kali pertama Tan Sri Muhyiddin dengan Sultan Brunei bawah kerangka Rundingan Pemimpin Tahunan.

Rundingan Pemimpin Tahunan ke-23 Malaysia-Brunei Darussalam merupakan platform peringkat tertinggi bagi perbincangan pelbagai isu dua hala, hal ehwal serantau dan antarabangsa untuk kepentingan bersama.

Kedua-dua pemimpin akan mengambil peluang untuk menilai kemajuan kerjasama yang sedang berjalan di samping mengukuhkan lagi hubungan istimewa dan kerjasama pasca COVID-19.

Semasa rundingan itu juga, kedua-dua pemimpin akan menyaksikan Memorandum Persefahaman dalam bidang pengurusan bencana yang dimuktamad dan pemeteraian perjanjian "Unitisation Agreement di antara PETRONAS dan Brunei National Unitisation Secretariat dalam sektor minyak dan gas.

Satu kenyataan bersama dijangka dikeluarkan di akhir rundingan itu.

Rundingan Pemimpin Tahunan ke-22 berlangsung di Putrajaya pada 5 Mac 2019.


14 cedera bas ekspres terbabas selepas Terowong Menora

IPOH, 4 April - Seramai 14 individu cedera termasuk pemandu selepas bas ekspres dinaiki mereka terbabas di kilometer 265 Lebuhraya Utara Selatan, menghala ke ibu negara awal pagi tadi.

Maklumat Jabatan Bomba dan Penyelamat Perak menyebut, panggilan kecemasan diterima kira-kira pukul 2.22 pagi.

Bas yang dalam perjalanan dari Kulim, Kedah ke Kuala Lumpur itu dilaporkan terbabas ke bahu jalan ketika menuruni bukit selepas melalui Terowong Menora.

Bagaimanapun kejadian itu, tidak melibatkan kenderaan lain.  Mangsa terdiri daripada 11 lelaki dan 3 wanita berjaya dikeluarkan dan diserahkan kepada pasukan perubatan untuk tindakan lanjut.  Operasi menyelamat tamat pada pukul 4.39 pagi.


36,700 dapat kerja menerusi PenjanaKerjaya 2.0

KUALA TERENGGANU, 4 April - Seramai 5,538 majikan telah membuat pengambilan pekerja sejak program PenjanaKerjaya 2.0 dilancarkan pada 1 Januari lalu.

Sehingga 31 Mac tahun ini, seramai 36,700 individu telah mendapat pekerjaan menerusi inisatif ini.

Timbalan Menteri Sumber Manusia, Datuk Awang Hashim berkata ia satu permulaan baik pada suku pertama tahun ini dalam usaha mengurangkan kadar pengangguran dan memulihkan kembali ekonomi negara. Di bawah program PenjanaKerjaya, pencari kerja yang menerima tawaran kerja dalam lingkungan 100 kilometer akan diberi bantuan mobiliti RM500. Manakala mereka yang sanggup bermastautin dengan jarak 100 kilometer ke atas layak menerima RM1,000 yang dibayar menerusi majikan masing-masing.

Beliau ditemui ketika berucap mewakili Menteri Sumber Manusia, M Saravanan bersempena Karnival PenjanaKerjaya Peringkat Negeri di Kuala Terengganu. Karnival dua hari itu menyaksikan 11,000 kekosongan jawatan ditawarkan membabitkan 85 majikan.


KPDNHEP ambil tindakan tegas mana-mana pihak salah guna francais, jualan langsung

BANDA HILIR, 4 April - Kementerian Perdagangan Dalam Negeri Dan Hal Ehwal Pengguna (KPDNHEP) memandang serius mana-mana francaisor yang mengambil kesempatan dan menyalahguna istilah francais atau jualan langsung.  Timbalan Menterinya, Datuk Rosol Wahid berkata, pihaknya tidak akan teragak-agak untuk mengambil tindakan tegas kepada mereka.

Berdasarkan aduan diterima pihaknya terdapat francaisor yang gagal patuh dengan perjanjian dan ada yang tidak berlaku adil kepada francais mereka.

Mengulas lanjut beliau turut memberi amaran kepada mana-mana syarikat yang dengan sengaja menggunakan istilah ‘francais’ atau ‘jualan langsung’ tanpa mendapatkan lesen francais bagi mengembangkan perniagaan mereka.  Perbuatan itu tegasnya menyalahi Akta Francais 1998 serta Akta Jualan Langsung dan Skim Anti Piramid 1993.

Datuk Rosol ditemui pada Program Industri Francais dan Jualan Langsung , Kempen Beli Barangan Malaysia dan Program Jualan Malaysia di Banda Hilir.


Orkestra RTM disasar tembusi pentas antarabangsa

KUALA LUMPUR, 4 April - Pelbagai komitmen dilaksana bagi meneruskan kecemerlangan Radio Televisyen Malaysia (RTM), khususnya Orkestra RTM.

Menteri Komunikasi dan Multimedia, Datuk Saifuddin Abdullah berkata promosi akan dilipat ganda, sekali gus meletakkan RTM dan Orkestra RTM gah di persada antarabangsa.

Terdahulu, beliau menghadiri Konsert KITA RTM Gemilang Selamanya di Auditorium Perdana, Angkasapuri.

Turut hadir Ketua Setiausaha KKMM, Datuk Seri Mohamad Mentek dan Ketua Pengarah Penyiaran, Datuk Ruzain Idris.

Konsert khas sempena sambutan Ulang Tahun RTM ke-75 dan Orkestra RTM ke-60 itu disiarkan menerusi TV2 selama 75 minit tanpa henti.


PM jamin terus bela nasib masyarakat India

KLANG, 3 April - Perdana Menteri, Tan Sri Muhyiddin Yassin memberi jaminan untuk terus membela nasib masyarakat India negara ini.

Buktinya, selain bantuan secara umum, inisiatif secara khusus untuk masyarakat itu turut dilaksana.

Dalam Belanjawan 2021, peruntukan RM100 juta disediakan untuk Unit Transformasi Masyarakat India (MITRA) bagi membantu golongan B40 menerusi pendidikan dan menaik taraf hidup.


PM hargai sokongan MIC terhadap kerajaan PN

KLANG, 3 April - Perdana Menteri, Tan Sri Muhyiddin Yassin turut mengucapkan terima kasih kepada Kongres India Malaysia (MIC) yang terus menyokong usaha kerajaan Perikatan Nasional (PN) dalam mengurus pandemik COVID-19 dan memulihkan ekonomi negara.

Sokongan MIC ujarnya, membolehkan kerajaan mengurus negara dengan baik sekalipun berhadapan krisis besar yang mengancam nyawa dan kehidupan rakyat.

Tan Sri Muhyiddin berucap secara maya pada Perhimpunan Agung MIC ke-74.


Politik moden, era parti paling dominan telah berlalu

KLANG, 3 April - Tiada parti yang boleh mendakwa sebagai paling dominan dan lebih berhak untuk memegang tampuk kuasa dengan memperkecilkan peranan parti-parti lain.

Jelas Perdana Menteri, Tan Sri Muhyiddin Yassin, dalam era politik baharu, semua parti mempunyai peranan dan sumbangan yang sama penting untuk menjaga kebajikan rakyat dan memajukan negara.

Tambahnya, apa sahaja perkara baik untuk rakyat dan negara, itulah yang sepatutnya menjadi prinsip kepada mana-mana organisasi politik dalam menentukan hala tuju parti pada masa hadapan.


Tujuh kluster baharu dikenal pasti

PUTRAJAYA, 3 April - Tujuh kluster baharu dikenal pasti hari ini melibatkan negeri Sarawak, Johor, Sabah, Melaka, Negeri Sembilan dan Pahang.

Ketua Pengarah Kesihatan, Tan Sri Dr. Noor Hisham Abdullah menerusi kenyataan memaklumkan, empat daripadanya melibatkan kluster komuniti dan tiga kluster tempat kerja. Kluster Simpang Tiga Merotai dan Kluster Jalan Kubota Sentral dikenal pasti di Sabah.

Masing-masing satu kluster di Sarawak, Johor dan Melaka dikenal pasti sebagai Kluster Kampung Binyu, Kluster Jalan Merdeka dan Kluster Jalan Kenanga.

Kluster Jalan Bandar Sembilan dikenal pasti di Negeri Sembilan melibatkan tempat kerja.

Di Pahang, kluster dikenal pasti sebagai Kluster Teknologi Peramu Jaya juga melibatkan tempat kerja.

Sementara itu, 13 kluster diisytihar tamat hari ini menjadikan jumlah keseluruhan 1,038 kluster.


Belum ada kata putus kebenaran rentas negeri bagi yang telah lengkapkan suntikan vaksin COVID-19

KUANTAN, 3 April - Menteri Kanan Pertahanan, Datuk Seri Ismail Sabri Yaakob berkata, keputusan sama ada rakyat Malaysia yang sudah menerima dua dos vaksin COVID-19 dibenarkan merentas negeri atau boleh ke luar negara belum diputuskan lagi.

Perkara tersebut akan dibincangkan dalam masa seminggu pada Mesyuarat Sidang Khas Majlis Keselamatan Negara (MKN) yang dipengerusikan Perdana Menteri, Tan Sri Muhyiddin Yassin.

Beliau berkata demikian, ketika diminta mengulas mengenai kenyataan Tan Sri Muhyiddin bahawa rakyat Malaysia yang sudah menerima dua dos vaksin COVID-19 mungkin akan diberi kebenaran untuk merentas negeri tanpa sebarang halangan.

Datuk Seri Ismail Sabri berkata demikian selepas Majlis Penganugerahan Pingat Jasa Malaysia Peringkat Negeri Pahang kepada 350 veteran Angkatan Tentera Malaysia (ATM) di Kuantan, Pahang.


Perak catat kes positif harian tertinggi

PUTRAJAYA, 3 April - Hampir 70% jumlah kes jangkitan baharu hari ini adalah dari tiga negeri iaitu Perak, Selangor dan Sarawak.

Keseluruhan 1,638 kes positif baharu mengatasi jumlah yang sembuh iaitu 1,449.

Sekali gus, menyaksikan kes aktif meningkat kepada 14,432.


Jumlah rakyat mendaftar suntikan vaksin COVID-19 masih rendah

KUALA LUMPUR, 3 April - Jumlah rakyat yang telah mendaftar untuk mendapatkan suntikan vaksin COVID-19 menerusi aplikasi MySejahtera masih rendah berbanding dengan keseluruhan rakyat dan bukan rakyat Malaysia yang layak menerima suntikan itu.

Perdana Menteri, Tan Sri Muhyiddin Yassin berkata, setakat semalam hanya 7.6 juta daripada 26.7 juta penduduk negara ini yang mendaftar menerusi aplikasi MySejahtera.

Menurutnya, situasi COVID-19 yang sedang melanda negara dan dunia masih belum dapat diatasi sepenuhnya berikutan ada varian baharu yang ditemukan dalam komuniti.

Perdana Menteri berucap merasmikan program 'Blood Donation Drive 2021' anjuran Yayasan Tan Sri Muhyiddin Charity Golf (TSMCGF) di ibu negara.

Ia merupakan program tahunan dengan kerjasama Pusat Darah Negara (PDN) dan IGB Real Estate Investment Trust dan berlangsung selama dua hari sehingga esok.


264,584 individu telah lengkapkan dua dos suntikan vaksin COVID-19

PUTRAJAYA, 3 April - 264,584 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.

Menteri Kesihatan, Datuk Seri Dr Adham Baba berkata, bagi tempoh sama, 506,069 individu telah menerima dos pertama.

Ini menjadikan jumlah keseluruhan pemberian dos pertama dan kedua vaksin COVID-19 adalah 770,653.

Menerusi infografik di laman Twitter rasminya, Datuk Seri Dr Adham memaklumkan, Selangor menerima suntikan dos pertama vaksin tertinggi diikuti Sarawak, Perak, Sabah dan Kuala Lumpur.

Selangor juga negeri tertinggi yang melengkapkan kedua-dua dos suntikan vaksin COVID-19 diikuti Perak, Kuala Lumpur, Sarawak dan Sabah.

Jumlah pendaftaran program imunisasi itu adalah sebanyak 32% daripada mereka yang layak.

Mengikut perancangan, pelaksanaan fasa pertama pemberian vaksin yang berakhir bulan ini akan melibatkan setengah juta petugas barisan hadapan.

Fasa kedua yang dijangka bermula April hingga Ogos melibatkan 9.4 juta warga emas berusia 60 tahun ke atas, kumpulan rentan dan orang kurang upaya.

Manakala fasa ketiga, dijadual bermula Mei hingga Februari 2022 membabitkan individu berusia 18 tahun dan ke atas dengan sasaran kira-kira 14 juta orang.


Tidak akan tangguh suntik vaksin AstraZeneca

BAGAN SERAI, 3 April - Kementerian Kesihatan Malaysia (KKM) tidak bercadang menangguhkan pemberian vaksin AstraZeneca walaupun terdapat laporan mengenai kesan sampingannya terhadap penerima di luar negara.

Timbalan Menteri Kesihatan, Datuk Dr. Noor Azmi Ghazali berkata, ini kerana kesan sampingan yang dilaporkan adalah alahan yang boleh dirawat selain tiada bukti ia menyebabkan kesan sampingan yang serius atau kematian.

Mengulas lanjut, beliau yang juga Ahli Parlimen Bagan Serai berkata, vaksin AstraZeneca yang dihasilkan daripada viral vektor iaitu meletakkan virus lemah dengan protein untuk merangsang tubuh manusia sama seperti vaksin lain dijangka tiba di negara ini pada bulan depan.


Meningkat, kadar kebolehjangkitan COVID-19 negara 0.97

PUTRAJAYA, 3 April - Kadar kebolehjangkitan COVID-19 di seluruh negara semalam meningkat sedikit kepada 0.97.

Trend peningkatan itu direkod melebihi 0.9 sejak 20 Mac lalu.

Kementerian Kesihatan dalam ciapan di Twitter memaklumkan, Pahang mencatatkan kadar kebolehjangkitan tertinggi iaitu 1.29.

Ia diikuti Labuan dengan 1.24 dan Putajaya 1.14.

Perlis merekodkan kadar kebolehjangkitan terendah iaitu 0.57.


Kadar perkhidmatan E2E dipertingkat setiap kementerian, jabatan dan agensi

PUTRAJAYA, 3 April - Kadar perkhidmatan End-to-End (E2E) akan dipertingkatkan di setiap kementerian, jabatan dan agensi bagi memastikan keberkesanannya.

Perluasan adaptasi digital dalam norma baharu perkhidmatan awam adalah selari dengan hasrat kerajaan ke arah sistem yang berteraskan kerajaan digital.

Ketua Pengarah Perkhidmatan Awam Tan Sri Mohd Khairul Adib Abd Rahman memaklumkan, bagi Penjawat Utama Perkhidmatan Awam penambahan 10 peratus daripada penyampaian E2E semasa akan dikenakan sebagai Indeks Prestasi Utama (KPI) 2021.

Ia akan memberi nilai tambah dan memperkasa penyampaian perkhidmatan kerajaan kepada pelanggan.

Seterusnya meningkatkan kecekapan tadbir urus dalaman kementerian, jabatan dan agensi.

JPA sentiasa menyemak pekeliling dan surat pekeliling sedia ada bagi memastikan ia relevan dan bertepatan dengan keperluan semasa.

Semua pekeliling dan surat pekeliling perkhidmatan yang telah disemak semula serta ditambah baik turut dimuat naik ke portal JPA menerusi Pekeliling Perkhidmatan Sumber Manusia (MyPPSM) bagi tujuan rujukan.


COVID-19: KPM kaji tutup sekolah jika operasi terjejas kekurangan guru

TASEK GELUGOR, 3 April - Kementerian Pendidikan Malaysia (KPM) pertimbang langkah menutup sekolah sekiranya kes COVID-19 melibatkan guru semakin meningkat.

Tegas Menterinya, Datuk Sr. Radzi Jidin, KPM akan mempertimbangkan langkah berkenaan kerana ia melibatkan masalah kekurangan tenaga pengajar, sekali gus menjejaskan pengoperasian sekolah.

Beliau berkata demikian selepas Majlis Penyerahan Kunci Sekolah Menengah Kebangsaan Tasek Gelugor, Pulau Pinang.  Sebelum ini, KPM memaklumkan akan segera menutup mana-mana sekolah yang didapati berlaku kes positif COVID-19 berdasarkan analisa dan penilaian risiko oleh Pejabat Kesihatan Daerah (PKD).


Rakyat Korea Utara yang masih berada di Malaysia peserta MM2H

KUALA LUMPUR, 3 April - Semua rakyat Korea Utara yang masih berada di Malaysia telah dikenal pasti pergerakan mereka.

Menurut Ketua Polis Negara Tan Sri Abdul Hamid Bador, mereka adalah peserta Program Malaysia Rumah Keduaku (MM2H).

Berikutan itu, beliau menyerahkan kepada Jabatan Imigresen dan Kementerian Dalam Negeri (KDN) untuk menentukan masa depan mereka sama ada perlu pulang ke Korea Utara atau sebaliknya.

Tan Sri Abdul Hamid turut memberi jaminan, keadaan negara masih terkawal. Semalam, laporan Daily NK mendakwa Korea Utara tidak memanggil pulang ratusan pekerja termasuk ejen rahsia Jabatan Perindustrian Pembekalan Senjata (MID) negara itu yang menjalankan penyeludupan barang mewah serta senjata di negara ini.

Laporan itu turut mendakwa, MID terbabit dengan kegiatan penyeludupan senjata dan mereka menjadikan Malaysia sebagai negara transit sebagai laluan bagi menyeludup senjata Korea Utara ke Iran, Syria dan Emiriah Arab Bersatu (UAE), termasuk 'mengimport' senjata dari negara lain ke Korea Utara.

19 Mac lalu, Wisma Putra mengeluarkan arahan supaya kesemua kakitangan diplomatik Kedutaan Korea Utara dan tanggungan mereka pulang ke negara mereka selepas Pyongyang menamatkan hubungan diplomatik dengan Malaysia.


KPDNHEP terima lebih 6,000 aduan berkaitan urus niaga dalam talian

AYER KEROH, 3 April - Lebih 6,000 aduan berkaitan urus niaga dalam talian diterima Kementerian Perdagangan Dalam Negeri dan Hal Ehwal Pengguna (KPDNHEP) dalam tempoh 3 bulan pertama tahun ini.  Timbalan Menterinya, Datuk Rosol Wahid berkata, antara aduan tertinggi ialah transaksi secara dalam talian, harga ditawarkan serta perkhidmatan mengelirukan.

Pengguna diingatkan memastikan platform beli belah dalam talian selamat bagi mengelak menjadi mangsa penipuan.  Malah perlu menyimpan resit urus niaga bagi memudahkan aduan dilakukan jika barangan yang diterima tidak seperti diiklankan.  Terdahulu beliau mengadakan lawatan dan menyerahkan sijil logo buatan Malaysia kepada sebuah kilang Industri Kecil dan Sederhana di Melaka.


Kebenaran rentas negeri dalam penelitian KKM

PUTRAJAYA, 3 April - Kementerian Kesihatan (KKM) sedang meneliti data teknikal serta klinikal berkaitan kesihatan di negara ini susulan cadangan membenarkan individu yang telah lengkap menerima dua dos suntikan vaksin COVID-19 untuk merentas negeri.

Menterinya, Datuk Seri Dr Adham Baba berkata cadangan memberi kebenaran rentas negeri itu sudah dibincangkan di peringkat Majlis Keselamatan Negara dengan Perdana Menteri telah memberi penekanan terhadap perkara itu.

Bagaimanapun, individu yang telah lengkap melalui proses vaksinasi masih perlu mematuhi prosedur operasi standard (SOP) bagi mencegah penularan COVID-19.

Terdahulu, beliau menyampaikan hadiah kepada pemenang, kempen MyDebit anjuran kementerian Kesihatan dan Payments Network Malaysia Sdn. Bhd, di Putrajaya.


PRN Sarawak, PN mahu GPS menang besar

KUCHING, 2 April - Kerajaan Perikatan Nasional (PN) mahu Gabungan Parti Sarawak (GPS) menang besar dalam Pilihan Raya Negeri (PRN) akan datang.

Perdana Menteri, Tan Sri Muhyiddin Yassin berkata sebagai rakan sekutu, PN akan menyokong GPS daripada setiap sudut bagi memastikan kemenangan berpihak kepada kerajaan sedia ada.

Bagaimanapun, segala keputusan untuk pembahagian kerusi dalam PRN itu terserah kepada kepimpinan negeri.

Terdahulu, Tan Sri Muhyiddin mengadakan Lawatan ke Hospital Umum Sarawak bagi meninjau status kemajuan naik taraf hospital tersebut.

Kira-kira pukul 5:30 petang tadi, Perdana Menteri dan isteri bersama rombongan berangkat pulang ke ibu negara.


KKM lulus pendaftaran bersyarat vaksin AstraZeneca

PUTRAJAYA, 2 April - Kementerian Kesihatan Malaysia (KKM) meluluskan pendaftaran bersyarat untuk vaksin AstraZeneca jenis cecair suntikan yang dibekalkan melalui fasiliti COVAX oleh pengilang SK Bioscience Co. Limited, Korea Selatan.

Kenyataan Ketua Pengarah Kesihatan, Tan Sri Dr Noor Hisham Abdullah memaklumkan, ia diputuskan dalam Mesyuarat Pihak Berkuasa Kawalan Dadah (PBKD) kali ke-355 yang bersidang hari ini.

Pendaftaran vaksin COVID-19 yang dibekalkan melalui fasiliti COVAX dilaksanakan melalui mekanisme perakuan ke atas kelulusan Penyenaraian Penggunaan Kecemasan oleh Pertubuhan Kesihatan Sedunia (WHO) pada 15 Februari lalu. Kelulusan pendaftaran secara bersyarat itu memerlukan Bahagian Regulatori Farmasi Negara (NPRA) memantau dan menilai data-data tambahan dan terkini produk vaksin tersebut dari semasa ke semasa.

Langkah itu bagi memastikan keberkesanan dan keselamatannya sentiasa dikemas kini dan perbandingan manfaat risiko vaksin kekal positif.


Kebenaran penerima dua dos suntikan vaksin COVID-19 merentas negeri perlu perbincangan lanjut

KUALA LUMPUR, 2 April - Menteri Kanan Pertahanan, Datuk Seri Ismail Yaakob pula menyatakan, satu perbincangan lanjut secara lebih mendalam akan diadakan berhubung cadangan membenarkan individu yang telah melengkapkan dua dos vaksin merentas negeri.

Beliau mengulas perkara itu selepas Majlis Penamaan Kereta Perisai Pertama Malaysia di Kem Perdana Sungai Besi.


KKM masih teliti kebenaran penerima dua dos suntikan vaksin COVID-19 merentas negeri

PUTRAJAYA, 2 April - Kementerian Kesihatan Malaysia (KKM) masih meneliti data teknikal serta klinikal berkaitan kesihatan, merujuk kepada cadangan membenarkan individu yang telah lengkap menerima dua dos suntikan vaksin COVID-19 untuk merentas negeri.

Jelas Menteri Kesihatan, Datuk Seri Dr Adham Baba, cadangan memberi kebenaran rentas negeri itu sudah dibincangkan di peringkat Majlis Keselamatan Negara (MKN) dengan Perdana Menteri, Tan Sri Muhyiddin Yassin telah memberi penekanan terhadap perkara itu.

Bagaimanapun tegas beliau, individu yang telah lengkap melalui proses vaksinasi masih perlu mematuhi Prosedur Operasi Standard (SOP) ditetapkan.

Terdahulu, beliau menyampaikan hadiah kepada pemenang Kempen MyDebit anjuran kementerian itu dan Payments Network Malaysia Sdn. Bhd. di Putrajaya.


KKM bersedia percepat suntikan vaksin COVID-19

PUTRAJAYA, 2 April - Kementerian Kesihatan sentiasa bersedia untuk sebarang usaha mempercepatkan proses pemberian vaksin COVID-19 kepada golongan sasar.

Menterinya, Datuk Seri Dr Adham Baba berkata, menerusi kerjasama Jawatankuasa Khas Jaminan Akses Bekalan Vaksinasi COVID-19 dan 600 Pusat Pemberian Vaksin (PPV) membolehkan usaha itu direalisasikan.  Tambah beliau, program imunisasi fasa pertama dijangka selesai sepenuhnya dalam tempoh beberapa hari lagi.

Fasa kedua program imunisasi sudah diawalkan dua hari iaitu pada 17 April ini, menyasarkan kumpulan warga emas dan mereka yang mempunyai penyakit kronik.


Bekalan vaksin 150% untuk rakyat Malaysia

KOTA SAMARAHAN, 2 April - Bekalan vaksin sebanyak 150% untuk rakyat Malaysia berjaya dimuktamadkan menerusi kontrak dengan negara-negara pembekal.

Menurut Perdana Menteri, Tan Sri Muhyiddin Yassin, persetujuan diperoleh hasil rundingan awal digerakkan Menteri Penyelaras Program Imunisasi COVID-19 Kebangsaan, Khairy Jamaluddin dan Menteri Kesihatan, Datuk Seri Dr Adham Baba.

Jelasnya, rundingan awal penting kerana kerajaan perlu bertindak pantas untuk menangani wabak tersebut.


Kluster tempat kerja masih catat kes lokaliti tertinggi

PUTRAJAYA, 2 April - 10 kluster baharu dikenal pasti hari ini melibatkan negeri Sabah, Johor, Negeri Sembilan, Terengganu dan Lembah Klang.

Menurut Ketua Pengarah Kesihatan, Tan Sri Dr. Noor Hisham Abdullah, tujuh kluster melibatkan tempat kerja, dua kluster komuniti dan satu kluster kumpulan berisiko tinggi.

Kluster Banjaran Gading, Kluster Simpang Empat dan Kluster Kalindukan melibatkan negeri Sabah.

Manakala Kluster Industri Bukit Angkat dan Kluster Pekan Batu dikenal pasti di Selangor.

Masing-masing satu kluster di Johor, Wilayah Persekutuan Kuala Lumpur dan Terengganu dikenal pasti sebagai Kluster Jalan Taat, Kluster Jalan Bukit Nanas dan Kluster Wakaf Chagak.

Sementara itu, Kluster Jalan Padang dan Kluster Permatang Pasir dikenal pasti di Negeri Sembilan.


Jumlah kes sembuh atasi kes positif

PUTRAJAYA, 2 April - Jumlah kes sembuh hari ini 1,442 mengatasi kes baharu 1,294.

Ia menjadikan jumlah kes aktif berkurangan kepada 14,246.

Lima kes kematian turut dilaporkan hari ini.


Keperluan utiliti internet, kertas cadangan pembinaan fasiliti dalam pelan perumahan dibuat

PUTRAJAYA, 2 April - Kertas cadangan berkenaan mewajibkan pembinaan fasiliti berkaitan internet dalam pelan kawasan perumahan yang dimajukan akan dikeluarkan untuk pertimbangan pihak berwajib.

Datuk Saifuddin Abdullah berkata, ia dibuat kerana internet menjadi utiliti ketiga yang diperlukan oleh isi rumah pada masa kini.

Beliau ditemui selepas majlis penyampaian Anugerah Perkhidmatan Cemerlang (APC) Kementerian Komunikasi dan Multimedia (KKMM) di Putrajaya. Seramai 634 kakitangan KKMM menerima APC hari ini.


Program Imunisasi COVID-19 Kebangsaan Fasa 2 - JAPEM salur maklumat kepada golongan sasar

PUTRAJAYA, 2 April - Salur maklumat berkaitan Program Imunisasi COVID-19 Kebangsaan Fasa Kedua secara terus kepada golongan sasar termasuk orang kurang upaya (OKU).

Kementerian Komunikasi Dan Multimedia (KKMM) melalui Jabatan Penerangan (JAPEN) melaksanakannya ke seluruh negeri dan daerah.

Menurut Menterinya, Datuk Saifuddin Abdullah, ia bagi memastikan maklumat disalurkan secara menyeluruh tanpa meminggirkan mana-mana golongan sebelum ia mula dilaksanakan pada 19 April ini. Fasa kedua program imuniasi menyasarkan 9 juta penerima dalam kalangan warga emas, OKU dan kumpulan yang mempunyai penyakit kronik di seluruh negara.


Rakyat dan ekonomi, kerajaan sedia berbelanja besar

SARAWAK, 2 April - Perdana Menteri, Tan Sri Muhyiddin Yassin berkata kerajaan bersedia untuk berbelanja besar demi menyelamatkan nyawa rakyat dan ekonomi negara akibat penularan pandemik COVID-19.

Penularan wabak itu, katanya, amat mencabar bagi kerajaan kerana melibatkan nyawa juga menjejaskan ekonomi negara, sehingga memaksa kerajaan berbelanja besar untuk membeli ubat-ubatan, memastikan katil hospital mencukupi serta menambah bilangan doktor dan jururawat.Perdana menteri juga berkata kerajaan telah membuat tempahan vaksin dalam kuantiti yang besar kerana tidak mahu mengambil mudah nyawa rakyat. Dalam masa sama beliau berpuas hati dengan program vaksinasi di Sarawak.


Vaksin COVID-19, seramai 241,758 telah lengkap dua dos

KUALA LUMPUR, 2 April - 241,758 individu yang merupakan kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin masing-masing, setakat semalam.

Menteri Kesihatan Datuk Seri Dr Adham Baba berkata bagi tempoh sama, 498,468 individu telah menerima dos pertama, menjadikan angka keseluruhan pemberian dos pertama dan kedua vaksin COVID-19 di negara kini adalah 740,226.Menerusi infografik yang dikongsikan di laman Twitter rasmi Datuk Seri Dr Adham memaklumkan, Selangor kekal sebagai negeri tertinggi menerima suntikan dos pertama vaksin diikuti Perak dan Sarawak. Sementara itu, jumlah pendaftaran untuk Program Imunisasi COVID-19 Kebangsaan adalah seramai 7,625,478 atau 31.4 peratus. Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.Program akan diteruskan bagi fasa kedua yang dijangka bermula bulan ini hingga Ogos depan melibatkan 9.4 juta warga emas berusia 60 tahun ke atas serta kumpulan rentan dengan masalah morbiditi selain orang kurang upaya (OKU).Sementara fasa ketiga yang dijadualkan bermula Mei hingga Februari 2022 adalah kumpulan individu berusia 18 tahun dan ke atas dengan sasaran kira-kira 14 juta individu.


Beberapa kemajuan dicapai melalui peranan tiga Jawatankuasa Kerja Majlis Khas (MA63)

KUCHING, 2 April - Beberapa kemajuan telah dicapai melalui peranan tiga Jawatankuasa Kerja Majlis Khas MA63 atau MKMA63.

Kerajaan Persekutuan sedang meneliti perkara-perkara lain berkaitan hak-hak Sarawak.

Perdana Menteri, Tan Sri Muhyiddin Yassin berkata, jawatankuasa itu akan menjadi titik permulaan berhubung cadangan penyelesaian mengenai isu-isu spesifik berkaitan perundangan bagi rakan sekutu, keselamatan negeri dan sosio ekonomi.

Langkah itu dilakukan selaras dengan hak-hak negeri Sabah dan Sarawak dalam kerangka perundangan negara dalam usaha memperbaiki hubungan negeri dengan persekutuan melalui landasan yang lebih kukuh. Perdana Menteri menyatakan demikian dalam sesi balai rakyat Wawasan Kemakmuran Bersama 2030 di Pusat Konvensyen Borneo, Kuching.  Tan Sri Muhyiddin turut menyentuh agenda pembangunan luar bandar di Sarawak.  Perancangan pembangunan di Sarawak akan terus dipantau supaya lebih banyak inisiatif dapat dilaksanakan bagi menambah baik infrastruktur asas di kawasan luar bandar dalam tempoh 5 tahun yang akan datang.

Antaranya termasuk pembinaan jalan raya sepanjang 700 kilometer di bawah program Jalan Luar Bandar dan Jalan Perhubungan Desa.


Varian South African B.1.351 dikenal pasti dalam Malaysia

PUTRAJAYA, 2 April - Sembilan kes positif COVID-19 telah dikenal pasti dijangkiti dengan varian South African B.1.351 daripada jangkitan tempatan di Malaysia.

Sehingga 31 Mac 2021, analisis filogenetik serta hubungkait geografi menunjukkan kebarangkalian kes-kes tersebut adalah daripada punca jangkitan yang sama.

Ketua Pengarah Kesihatan, Tan Sri Dr Noor Hisham Abdullah memaklumkan, Institut Penyelidikan Perubatan (IMR) telah mengenalpasti dan mengesahkan kewujudan varian South African B.1.351 dalam kalangan kes positif COVID-19 tempatan melalui survelan genomik.

Kewujudan varian South African B.1.351 di Malaysia telah mula dikenalpasti dalam kalangan empat kes tempatan pada Mac 2021.

Hasil siasatan awal mendapati, keempat-empat kes tersebut mempunyai kaitan lokasi geografi dan berhubung rapat dengan Kluster Jalan Lima seperti yang ditunjukkan dalam analisis filogenetik.

Penemuan varian South African B.1.351 pertama kali dilaporkan di dunia pada bulan Disember 2020 di dua buah negara iaitu United Kingdom dan Afrika Selatan.

Sejak awal tahun 2021, kewujudan varian tersebut telah juga turut dilaporkan oleh negara-negara lain termasuk Amerika Syarikat, Kanada, Jerman, Australia, dan Korea Selatan.


Fasa kedua Program Imunisasi COVID-19 Kebangsaan diawalkan 17 April

PUTRAJAYA, 1 April - Pelaksanaan fasa kedua Program Imunisasi COVID-19 Kebangsaan (PICK) yang sepatutnya diadakan pada 19 April, diawalkan dua hari sebelum itu.

Ia diumumkan Menteri Kesihatan Datuk Seri Dr Adham Baba.

Beliau ditemui pada majlis memeterai perjanjian antara Kementerian Kesihatan dan Solutions Biologics Sdn Bhd (SolBio).

Datuk Seri Dr Adham berkata, sebanyak 9.4 juta penerima vaksin disasarkan dalam fasa kedua membabitkan golongan berisiko tinggi termasuk warga emas, pesakit kronik, orang kurang upaya (OKU) dan individu mempunyai komorbiditi.

Ia melibatkan satu peringkat proses bagi vaksin COVID-19 jenis CanSino dari China.


Kerajaan akan bincang kebenaran kerajaan negeri, hospital swasta beli vaksin

GEORGE TOWN, 1 April - Kerajaan negeri dan hospital swasta akan dibenarkan membeli vaksin COVID-19 selaras strategi Program Imunisasi COVID-19 Kebangsaan, iaitu memastikan sebanyak mungkin penduduk Malaysia menerima vaksin.

Menurut Menteri Penyelarasnya, Khairy Jamaluddin, satu perjumpaan akan diadakan dengan pemimpin kerajaan negeri sebelum kebenaran itu dilaksanakan.

Bagi kebenaran hospital swasta, Kementerian Sains, Teknologi dan Inovasi (MOSTI) akan bermesyuarat dengan Kementerian Kesihatan Malaysia (KKM) minggu hadapan bagi memutuskan dasar dan kerangka kerja mengenainya.

Beliau mengulas perkara itu, selepas mengadakan lawatan di Pusat Pemberian Vaksin di George Town, Pulau Pinang.


RTM terus unggul

KUALA LUMPUR, 1 April - Radio Televisyen Malaysia (RTM) terus unggul sebagai peneraju utama menyiarkan informasi tepat dan sahih sebagai suara penghubung antara kerajaan dan rakyat.

Bagi Menteri Komunikasi dan Multimedia, Datuk Saifuddin Abdullah, stesen penyiaran perintis negara ini kekal menjadi rujukan maklumat sahih.

Beliau ditemui selepas menghadiri Majlis Sambutan Ulang Tahun Hari RTM ke-75 dan Orkestra RTM ke-60 di Angkasapuri.


Perkasa perkhidmatan awam terus cekap, mesra rakyat- PM

KUCHING, 1 April - Pemerkasaan sektor awam merupakan antara agenda penting yang sering ditekankan Kerajaan Perikatan Nasional (PN) bagi memastikan penyampaian perkhidmatan kerajaan yang cekap dan mesra rakyat.

Perdana Menteri, Tan Sri Muhyiddin Yassin berkata keperluan itu membolehkan mesej serta bantuan dapat disalurkan secara efektif kepada golongan sasaran yang terkesan.

Tumpuan juga harus diberikan kepada usaha mengurangkan kekangan birokrasi agar segenap lapisan masyarakat khususnya di luar bandar agar dapat dibantu.

Perdana Menteri menyatakan demikian dalam sesi perjumpaan khas bersama kira-kira 200 kakitangan awam negeri dan persekutuan di Kuching, Sarawak.  Menyedari pentingnya sektor perkhidmatan awam sebagai pemangkin dalam menggerakkan pembaharuan khususnya dalam bidang pendigitalan, kerajaan komited memacu transformasi digital ke arah Revolusi Industri 4.0 (4IR) yang bertujuan menetapkan dasar, pelaksanaan dan pemantauan strategi serta inisiatif ekonomi digital dan 4IR di Malaysia.


UKE:  Mesej dakwah menerusi RTM semakin mencabar (RTM ke-75)

IPOH, 1 Apr - Tugas dan cabaran Radio Televisyen Malaysia (RTM) semakin mencabar terutama dalam aspek penyampaian dakwah.

Pendakwah terkenal, Datuk Mohd Kazim Elias berkata, ia berikutan kewujudan media sosial yang memberi impak kepada semua lapisan masyarakat.

Beliau berkata demikian selepas Pelancaran Rancangan Tunggak Mufassirin bersempena Pra Sambutan Ulangtahun RTM ke-75, peringkat Negeri Perak di Ipoh.  Mengulas mengenai rancangan Mufassirin tersebut, Mohd Kazim yang lebih mesra dipanggil Ustaz Kazim berkata ia membuatkan dirinya lebih kreatif dalam menyampaikan dakwah.  Jelas beliau, ia bagi menarik minat golongan muda selari dengan peredaran zaman.


PICK: Penyertaan sektor korporat bantu rancakkan pendaftaran dan komunikasi

PUTRAJAYA, 1 April - Penyertaan korporat dalam Program Imunisasi COVID-19 Kebangsaan (PICK) akan membantu merancakkan pendaftaran dan komunikasi terutama di kawasan luar bandar melalui jaringan dan aset syarikat terlibat.

Menteri Penyelaras PICK, Khairy Jamaluddin Abu Bakar berkata, kolaborasi tersebut diharap meningkatkan komunikasi mengenai program imunisasi bagi menembusi setiap segmen masyarakat terutama kumpulan fasa kedua serta komuniti yang lebih tertumpu.

Setakat ini, lima syarikat korporat telah bersetuju untuk bekerjasama dalam memberi sokongan promosi bagi menggalakkan pendaftaran.

Beliau berkata demikian pada sidang media selepas pelancaran kolaborasi korporat bagi PICK bersama syarikat terlibat iaitu Pos Malaysia, Grab, Parkson, St John Ambulans Malaysia dan Living Minds.


Sasar 100,000 komuniti KRT daftar suntikan vaksin

PUTRAJAYA, 31 Mac - Seramai 100,000 individu termasuk warga emas, disasarkan Kementerian Perpaduan Negara (KPN) untuk berdaftar dalam program Imunisasi COVID-19 Kebangsaan menjelang pertengahan April ini, menerusi Komuniti Rukun Tetangga (KRT).

Menterinya Datuk Halimah Mohamed Sadique, yakin kekuatan lebih 8,000 KRT seluruh negara yang bakal digerakkan berupaya memudahkan pendaftaran penerimaan suntikan vaksin menjelang pelaksanaan fasa 2 program imunisasi itu.

Beliau berkata demikian selepas menyaksikan majlis menandatangani nota kerjasama antara Kementerian Perpaduan Negara dan Kementerian Kesihatan yang ditandatangani oleh kedua-dua Ketua Setiausaha kementerian berkenaan.


13 kluster baharu dikesan

PUTRAJAYA, 31 Mac - Selangor, Sarawak, Pulau Pinang, Kedah, Wilayah Persekutuan Labuan dan Johor mencatatkan 13 kluster baharu hari ini.

Tujuh daripadanya berkaitan tempat kerja, lima kluster komuniti dan satu kumpulan berisiko tinggi.

Kluster Jalan Rasmi, Kluster Hevea Scruciana dikenal pasti di Selangor manakala di Sarawak melibatkan Kluster Jalan Kingsway dan Kluster Bulatan Aman.

Pulau Pinang, Kedah dan Wilayah Persekutuan Labuan, masing-masing mencatatkan satu kluster yang dikenal pasti dengan Kluster Jalan Jelawat, Kluster Delima Baiduri dan Kluster Enoe.

Lima kluster melibatkan komuniti adalah Kluster Kampung Baru Pasir Putih dan Kluster Rimbayan di Sabah, Kluster Layar dan Kluster Emas Bemban di Kedah serta Kluster Jalan Baji di Sarawak.

Sementara, satu kluster di Johor melibatkan kumpulan berisiko tinggi dikenal pasti Kluster Lorong Mulia.


Malaysia bakal terima 600,000 dos vaksin AstraZeneca

PUTRAJAYA, 31 Mac - Malaysia bakal menerima 600,000 dos vaksin AstraZeneca, Jun ini menerusi kontrak pembuatan vaksin AstraZeneca di Thailand.

Memaklumkan perkembangan itu, Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, jadual penghantaran diterima daripada AstraZeneca Malaysia hari ini.

Khairy bercakap kepada media, selepas menghadiri Majlis Kolaborasi Korporat Program Imunisasi COVID-19 Kebangsaan di Putrajaya.

Mengulas mengenai tindakan India yang menggantung penggunaan vaksin AstraZeneca daripada Serum Institute of India, Khairy berkata, ia tiada kaitan dengan vaksin yang akan diterima Malaysia.

Tindakan itu juga tidak akan menjejaskan penghantaran vaksin AstraZeneca ke Kuala Lumpur, kerana vaksin AstraZeneca yang dibeli oleh Malaysia dibuat syarikat pengeluar vaksin dari Korea Selatan, SK Bioscience.

Dalam pada itu, Khairy yakin ramai rakyat akan mendaftar menerusi Program Imunisasi COVID-19 Kebangsaan, sebaik fasa kedua bermula 19 April ini.

Katanya, penyertaan dan kerjasama sektor korporat juga sangat diharapkan untuk membantu merancakkan lagi usaha program berkenaan di seluruh negara.

Setakat ini, lima syarikat korporat telah bersetuju untuk bekerjasama dalam memberi sokongan promosi bagi menggalakkan pendaftaran.

Antaranya, dengan Pos Malaysia membantu mengedarkan risalah promosi vaksinasi terutamanya di luar bandar dan negeri-negeri yang mencatatkan peratusan pendaftaran yang masih rendah.


Jumlah kes positif harian baharu kembali hampiri angka 1,500

PUTRAJAYA, 31 Mac - 1,482 kes baharu direkodkan hari ini mengatasi jumlah kes sembuh 1,070 kes.

Sekaligus, menjadikan jumlah kes aktif meningkat kepada 14,604.

Tujuh kes kematian turut dilaporkan menjadikan jumlahnya kini 1,272.


Menteri UMNO tekad teruskan tugas bantu tangani COVID-19, pulih ekonomi negara - Datuk Seri Dr Adham

PUTRAJAYA, 31 Mac - Menteri-menteri UMNO akan kekal dalam Kabinet untuk membantu menangani pandemik COVID- 19 serta memulihkan ekonomi negara.

Menteri Kesihatan, Datuk Seri Dr. Adham Baba yang juga merupakan Ahli Parlimen Tenggara berkata, barisan menteri daripada UMNO juga bertekad untuk terus bekerjasama demi memastikan segala perkara yang diatur serta digariskan dapat dilaksanakan dengan baik.

Beliau berkata demikian dalam sidang akhbar selepas menyaksikan majlis menandatangani nota kerjasama antara Kementerian Perpaduan Negara dan Kementerian Kesihatan bagi pelaksanaan program di bawah inisiatif Gaya Hidup Sihat Komuniti Perpaduan-Agenda Nasional Malaysia Sihat (ANMS) bagi tempoh 2021-2025.


Belum ada individu kemuka rayuan kompaun RM10,000 - Menteri Kesihatan

PUTRAJAYA, 30 Mac - Lebih seribu individu telah dikenakan kompaun RM10,000 sejak Ordinan Darurat (Pencegahan dan Pengawalan Penyakit) (Pindaan) 2021 dikuatkuasakan pada 11 Mac dengan kesemuanya masih belum mengemukakan rayuan pengurangan.

Menteri Kesihatan, Datuk Seri Dr Adham Baba, bagaimanapun berkata, individu yang dikenakan kompaun boleh membuat rayuan kepada pengarah dan timbalan pengarah kesihatan negeri, bagi mendapatkan pengurangan berdasarkan jenis kesalahan dilakukan.

Beliau terdahulu, menyaksikan majlis menandatangani nota kerjasama antara Kementerian Perpaduan Negara dan Kementerian Kesihatan bagi pelaksanaan program di bawah inisiatif Gaya Hidup Sihat Komuniti Perpaduan-Agenda Nasional Malaysia Sihat (ANMS) bagi tempoh 2021-2025, di Putrajaya.

Penguatkuasaan undang-undang dan kenaikan kadar kompaun sejak 11 Mac lepas, akui Menteri, bukan bertujuan untuk menghukum, sebaliknya sebagai langkah pencegahan bagi memutuskan rantaian penularan COVID-19.


JAKIM perlu lebih proaktif dalam menangani isu semasa

PUTRAJAYA, 31 Mac- Jabatan Kemajuan Islam Malaysia (JAKIM) perlu bertindak lebih proaktif mendepani cabaran isu semasa berkaitan agensi itu.  Ketua Pengarahnya, Datuk Abdul Aziz Jusoh juga mahu tindakan yang diambil sampai kepada pengetahuan masyarakat.

"JAKIM mempunyai tanggungjawab yang besar dalam mendepani isu dan masyarakat pula mengharapkan perkhidmatan yang berkualiti."

"Saya tekankan kepada kepimpinan baharu, semua pegawai-pegawai perlu sentiasa meningkatkan kualiti perkhidmatan."

"Bukan sahaja dari aspek pengurusan dan pentadbiran, malah dari sudut kreativiti dan inovasi."

Tambahnya, setiap program yang dilaksanakan haruslah menepati keperluan dan tuntutan masyarakat. Beliau berucap semasa Perhimpunan Bulanan JAKIM dan Penyampaian Anugerah Perkhidmatan Cemerlang agensi di Putrajaya.


Cuti Sekolah: Jumlah kenderaan di Kelantan meningkat

PASIR MAS, 31 Mac- Jumlah kenderaan di Kelantan meningkat sepuluh peratus sejak cuti sekolah bermula hujung minggu lalu.Semua kenderaan terbabit bagaimanapun perlu melalui sekatan jalan di sempadan negeri bagi memastikan hanya mereka yang memiliki kebenaran masuk ke Kelantan.

Polis turut mengingatkan perantau yang pulang ke kampung halaman dengan kebenaran patuh Prosedur Operasi Standard (SOP) ditetapkan.


Ramadan: Melaka umum SOP aktiviti ibadah pada Isnin ini

BANDAR HILIR, 31 Mac- Garis panduan dan Prosedur Operasi Standard (SOP) berkaitan aktiviti ibadah sepanjang Ramadan di Melaka akan diumum Isnin ini.Mufti Melaka, Datuk Abdul Halim Tawil, berkata pihaknya bersama Jabatan Agama Islam negeri sedang memperhalusi garis panduan aktiviti di masjid dan surau.

Selain itu, ia turut melibatkan program berbuka puasa di dalam bulan Ramadan.


Ramadan: Bazar khas untuk belia, dilengkapi kemudahan internet

KOTA BHARU, 31 Mac- Kerajaan Kelantan melalui urusetia Belia dan Sukan (U-Bes) bakal mewujudkan bazaar Ramadan khas untuk golongan belia di Bazaar Tok Guru, Kota Bharu.

Bazar itu nanti akan turut dilengkapi kemudahan jalur lebar berkelajuan tinggi.

Menurut Pengerusi Jawatankuasa Pembangunan Belia, Sukan, dan Badan Bukan Kerajaan Kelantan, Wan Roslan Wan Hamat, 40 lot premis diberi secara percuma kepada belia yang berminat.Beliau ditemui selepas menjadi tetamu segmen Ceria Pagi dalam ruangan Kecek Kiro Kito di konti Kelantan Fm.


Ramadan: Perak turut benarkan aktiviti ibadah masjid

IPOH, 31 Mac- Perak akan membenarkan majlis buka puasa dan moreh selepas solat sunat tarawih sepanjang Ramadan di semua masjid negeri itu.

Ia bagaimanapun tertakluk kepada pematuhan Prosedur Operasi Standard (SOP) yang ketat.

Pengarah Jabatan Agama Islam Perak, Datuk Mohd Yusop Husin berkata garis panduan berhubung perkara itu akan dikeluarkan dalam masa terdekat.Ia akan diedar ke semua masjid dalam tempoh satu atau dua hari lagi.Sebelum ini, Majlis Agama Islam dan Adat Melayu Perak tidak membenarkan jamuan makan diadakan di masjid atau surau termasuk perkarangannya.


Solat Terawih, Qiamullail dibenar di Kedah

ALOR SETAR, 31 Mac - Aktiviti keagamaan termasuk solat Tarawih dan Qiamullail di masjid dan surau seluruh Kedah dibenar dilaksanakan sepanjang bulan Ramadan.

Solat Tarawih selepas solat Isyak dibenarkan mengikut kapasiti keseluruhan masjid dan surau dengan mematuhi protokol kesihatan dan penjarakan fizikal minimum satu meter.

Pengarah Jabatan Hal Ehwal Agama Islam Kedah, Mohd Yusri Md Daud dalam kenyataannya berkata, program Tadarus Al-Quran dan Qiamullail di masjid dan surau dibenarkan dengan aktiviti terhad kepada ibadah solat sunat, membaca al-Quran dan zikir sahaja.    Manakala tidur di premis masjid dan surau tidak dibenarkan.  Jamuan berbuka puasa, moreh dan sahur di masjid dan surau juga dibenarkan dan jamuan hanya dalam bentuk “buffet” serta dihidangkan di ruangan khas jamuan.    Aktiviti memasak juadah berbuka, moreh dan sahur di masjid dan surau turut dibenarkan dengan penglibatan tidak melebihi 10 petugas pada satu-satu masa.    Pihak berkuasa berhak menentukan larangan lebih ketat terhadap mana-mana masjid dan surau di kawasan zon merah dari semasa ke semasa bagi mengekang penularan COVID-19.    Jika mana-mana masjid dan surau yang melanggar dan tidak mematuhi arahan tersebut boleh dikenakan tindakan dan kebenaran melaksanakan aktiviti keagamaan boleh ditarik balik serta merta.


9 PATI dicekup warga tempatan turut diberkas bantu penyeludupan

PONTIAN, 31 Mac - Sembilan pendatang asing tanpa izin, PATI warga Indonesia ditahan Batalion Lima Pasukan Gerakan Am, PGA Simpang Renggam di tiga lokasi berasingan di Pontian, semalam. Pegawai Pemerintahnya, Superitendan Dimin Awang berkata, dalam serbuan pertama di Jalan Tanjung Bin, Pontian; tiga PATI ditahan, bersama dua lelaki tempatan kerana melakukan khidmat pengangkutan.

Siasatan ke atas suspek membawa kepada tiga lagi tangkapan di Lorong Haji Don, melibatkan seorang lelaki tempatan bersama seorang tekong darat warga Indonesia dan seorang PATI. Seorang lelaki tempatan yang bertindak sebagai penyedia tempat perlindungan sementara PATI pula, ditahan di sebuah premis di Parit Baran Jalan Sanglang, bersama lima PATI warga Indonesia. Kes disiasat mengikut Seksyen 26(a) Akta Anti Pemerdagangan Orang dan Penyeludupan Migran 2007.


'Semua menteri UMNO kekal dalam kabinet' - PM

PUTRAJAYA, 31 Mac - Semua menteri daripada UMNO akan terus kekal berada dalam kabinet kerajaan Perikatan Nasional (PN).

Demikian dinyatakan Perdana Menteri, Tan Sri Muhyiddin Yassin.

Kesepakatan itu dicapai selepas pertemuan beliau dengan menteri-menteri daripada UMNO pada Isnin lalu yang meminta nasihat berhubung kedudukan mereka dalam kabinet kerajaan PN.

Keputusan terus kekal berada di dalam kabinet kerana mengambil kira kepentingan rakyat dan negara.

Pada masa ini, tumpuan utama kerajaan adalah untuk memerangi COVID-19, melaksanakan program imunisasi kebangsaan dan memulihkan ekonomi negara.

Beberapa menteri daripada UMNO memegang portfolio penting yang berkaitan dengan fokus utama kerajaan pada masa ini.

Isnin lalu, menteri-menteri daripada UMNO mengadakan pertemuan dengan Perdana Menteri berikutan ketetapan Perhimpunan Agung UMNO 2020 baru-baru ini untuk memutuskan kerjasama politik dengan Bersatu pada Pilihan Raya Umum ke-15.

Presiden UMNO Datuk Seri Dr Ahmad Zahid Hamidi berkata usul memutuskan kerjasama politik dengan Bersatu yang menerajui kerajaan Perikatan Nasional itu dipersetujui sebulat suara oleh perwakilan parti yang menghadiri perhimpunan berkenaan.


MITI siasat Top Glove guna buruh paksa

KUALA LUMPUR, 31 Mac - Kementerian Perdagangan Antarabangsa dan Industri (MITI) akan menyiasat dakwaan produk yang dihasilkan Top Glove menggunakan khidmat buruh paksa. Menterinya, Datuk Seri Mohamed Azmin Ali berkata, pihaknya akan meneliti laporan lengkap berhubung dakwaan itu sebelum sebarang tindakan diambil.

Beliau berkata demikian pada majlis menandatangani Perjanjian Kerjasama antara Widad Group Business dan Bin Zayed International LLC di ibu negara. Isnin lalu Jabatan Kastam dan Perlindungan Sempadan (CBP) Amerika Syarikat mengarahkan sarung tangan pakai buang Top Glove dirampas di semua pintu masuk pelabuhan negara itu.


KPKT komited laksana perkhidmatan dalam talian E2E

PUTRAJAYA, 31 Mac - Kementerian Perumahan dan Kerajaan Tempatan (KPKT) diiktiraf antara lima kementerian dan agensi teratas yang melaksanakan perkhidmatan dalam talian secara End-To-End (E2E).

Menterinya, Datuk Zuraida Kamaruddin berkata, KPKT komited dalam melaksanakan pendigitalan perkhidmatan bagi memastikan keberkesanan pentadbiran dan pengurusan terutama mendepani cabaran pandemik COVID-19.

Tahun lalu, 90 daripada 102 perkhidmatan KPKT adalah merupakan perkhidmatan dalam talian.

82 daripadanya menawarkan perkhidmatan E2E dengan pencapaian sebanyak 80%.

E2E merupakan perkhidmatan yang dilaksanakan dari mula hingga akhir secara dalam talian dan boleh diproses tanpa berurusan secara bersemuka


'Jom Sedekah' FELDA, sasar kutipan RM20 juta ramadan ini

BENTONG, 31 Mac - Lembaga Kemajuan Tanah Persekutuan (Felda) menyasar kutipan sebanyak RM30 jutat sepanjang Ramadan ini daripada seluruh peneroka menerusi program “Jom Sedekah”.

Program itu menggalakkan setiap peneroka bersedekah sebanyak RM300.

Pengerusi Felda, Datuk Seri Idris Jusoh berkata sejak dilancarkan pada Oktober tahun lalu, sebanyak RM7 juta berjaya dikutip dan wang sumbangan telah diserahkan kepada Majlis Agama Islam Negeri-Negeri untuk diagihkan kepada golongan memerlukan.

Beliau mengulas perkara itu pada Program Mencari Keberkatan Felda Wilayah Mempaga di Bentong, Pahang.


Banteras Dadah: 14 Lelaki ditahan, 3 daripadanya warga Thai

KUALA PERLIS, 31 Mac - Usaha membanteras gejala dadah di negara ini.

14 lelaki terdiri daripada 11 warga tempatan dan 3 warga Thailand BERJAYA ditahan dalam Ops Tapis sekitar Kuala Perlis.

Operasi oleh Jabatan Siasatan Jenayah Negeri (JSJN) Perlis dengan kerjasama IPD Kangar dan IPD Arau mengempur empat lokasi panas penagihan dadah.

Operasi selama 2 jam itu melibatkan Kampung Tanah Baru; Kampung Tengah; Kampung Seberang Tok Pi; dan Pekan Kuala Perlis.

Ketua Jabatan Siasatan Jenayah Narkotik Negeri, Supritendan Chan Ngai Ho berkata; mereka yang ditahan berusia antara 19 hingga 42 tahun dan bekerja sebagai nelayan disekitar Kuala Perlis.  Hasil ujian air kencing ke atas suspek mendapati mereka positif dadah jenis methapethamine. Kesemua yang ditahan dibawa ke Balai Polis Kuala Perlis, sebelum dihantar ke Ibu Pejabat Polis Kontinjen Negeri untuk tindakan lanjut.